Бир ракаатда икки ё ундан кўп зам сураларни ўқиса бўладими?\nBy IxlosOrg on 09/05/2017 12 НАМОЗ ФАТВОЛАР\nЁлғиз намоз ўқувчи Фотиҳа сурасидан кейин зам сурага икки ёки учта кичик сураларни кетма-кет қилиб ўқиса бўладими?\nИнсон (имом, муқтадий ёки ёлғиз ўзи бўлишидан қатъий назар) намозда Фотиҳа сурасидан кейин икки ёки учта зам сура ўқишининг зиёни йўқ. Лекин намоз ўқиётган киши имом бўлса, Фотиҳа сурасидан кейин зам сурага доимий равишда икки ёки ундан кўп сурани ўқимаслиги, балки бу ишнинг жоизлигини кўрсатиш учун гоҳ-гоҳида намозхонларга малол келмайдиган қилиб икки ёки учта зам сура ўқиши мақсадга мувофиқ. Бу ҳукм фарз ва нафл намозларда ҳам бир хилдир.\nНабий соллаллоҳу алайҳи ва саллам бир қанча намозларда Фотиҳа сурасидан кейин иккита зам сура ўқиганлари саҳиҳ ҳадисларда келган бўлиб, ушбу суралар “Назоир” деб номланган. Саҳиҳ ҳадисларда улар қай суралар экани баён қилинган.\nНазоир деб маънолари бир-бирига яқин ва ўхшаш бўлган сураларга айтилади. Айрим уламоларнинг фикрича, оятларининг сони ва узун-қисқалиги бир-бирига яқин бўлган сураларга ҳам назоир деб айтилади. Асвад ва Алқама ривоят қилган қуйироқдаги ҳадисда назоирдан қай суралар назарда тутилгани баён қилинган.\nАмр ибн Мурра айтади: Мен Абу Воилни шундай деганини эшитганман: “Бир киши Ибн Масъуднинг олдига келиб: “Мен бугун кечаси “муфассал” сураларнинг барчасини бир ракаатда ўқидим”, деган эди, у: “Шеър каби шариллатиб ўқидингми?! Дарҳақиқат, мен Набий соллаллоҳу алайҳи ва саллам ҳар ракаатда жуфт қилиб ўқийдиган “Назоир” сураларни биламан”, деди. Сўнг Муфассал суралардан йигирматасини зикр қилиб, ҳар ракаатда икки сурадан ўқишларини айтди” [Бухорий: 742 ва Муслим: 822].\nИмом Бухорий ушбу фикрни қўллаб, ўзининг “Саҳиҳ” китобида “Бир ракаатда иккита (зам) сура ўқиш” деган боб ажратган.\n“Муфассал” деб Қофдан Ан-Носгача бўлган суралар назарда тутилади. Ибн Ҳажар роҳимаҳуллоҳ айтади: “Тўғрироқ фикрга кўра, ушбу суралар ўртасини ажратишда “бисмиллоҳ” кўп қўйилгани учун муфассал (оралари ажратилган) суралар деб номланган” [“Фатҳул Борий”, 2/259].\nАлқама ва Асвад айтади: “Бир киши Ибн Масъуднинг олдига келиб деди: “Мен бугун кечаси бир ракаатда “муфассал” сураларнинг барчасини ўқидим”.\nИбн Масъуд унга шундай деб жавоб берди: “Шеър ўқигандек шариллатиб ёки сифатсиз хурмолар дувиллаб тўкилгандек (яъни сифатсиз хурмоларни отиб юборгандек оятлар тўғрисида тафаккур юритмасдан) ўқигандирсан-да! Лекин Набий соллаллоҳу алайҳи ва саллам бир ракаатда “назоир”дан иккита сура ўқир эдилар: Нажм ва Раҳмонни бир ракаатда, Иқтаробат (Қамар) ва Ал-ҳаққони бир ракаатда, Тур ва Зориётни бир ракаатда, Изаа вақоат (Воқеа) ва Нунни бир ракаатда, Саала сааилун (Маориж) ва Нозиётни бир ракаатда, Вайлул-лилмутоффифийн (Мутоффифийн) ва Абасани бир ракаатда, Муддассир ва Муззаммилни бир ракаатда, Ҳал атаа (Инсон) ва Лаа уқсиму биявмил қияма (Қиёмат)ни бир ракаатда, Амма ятасаалун (Наба) ва Мурсалатни бир ракаатда, Духон ва Изаш-шамсу куввирот (Таквир)ни бир ракаатда ўқир эдилар” [Абу Довуд: 1396. Шайх Албоний “Саҳиҳи Абу Довуд”да саҳиҳ деган].\nИмом Муслим Ҳузайфа розияллоҳу анҳудан ривоят қилган саҳиҳ ҳадисда Набий соллаллоҳу алайҳи ва саллам таҳажжуд намозининг бир ракаатида Бақара, Нисо ва Оли-Имрон сураларини ўқиганлари айтилган.\nШайх Ибн Усаймин роҳимаҳуллоҳ айтади: “Инсон намозда Фотиҳа сурасидан кейин икки ё учта зам сура ўқиши жоиз. Шунингдек, битта сура ўқишга чекланса ҳам ёки битта сурани иккига бўлиб ўқиса ҳам бўлади. Бунга Аллоҳ таолонинг: “(Намозда) муяссар бўлгунча Қуръон ўқинглар” – деган оятининг умумий маъноси ва Пайғамбаримиз соллаллоҳу алайҳи ва салламнинг: “Сўнг (намозда) Қуръондан ўзинг билганингча ўқи”, деган сўзлари далил бўлади” [Мажамуъ фатово шайх Ибн Усаймин”, 500 рақамли савол жавоби].\nШайх Албоний роҳимаҳуллоҳ айтади: “Расулуллоҳ соллаллоҳу алайҳи ва саллам баъзан бир ракаатда икки ёки ундан кўп сураларни жамлаб ўқир эдилар” [Сифату солатун Набий”, 103-бет].\n Ибн Ҳажар роҳимаҳуллоҳ айтади: “Назоир деб оятларининг сони бир-бирига тенг бўлган сураларга эмас, балки панд-насиҳат, ҳикмат ва қиссаларида бир-бирига ўхшаш бўлган сураларга айтилади. Муҳиб Табарий айтади: “Мен назоир деганда, оятларининг сони бир хил бўлган суралар назарда тутилади деб ўйлардим. Лекин уларни ўрганиб кўргач, улар оятлар сони жиҳатдан бир хил эмаслигини билдим”.\nKeyingi maqola Шиа фирқалари: кайсонийлар ёхуд мухторийлар


Роғун бўйича келишув, кучга кирган янги...\n10.03.2018 22:42 0 910\nТожикистонга тарихий ташриф. Иккинчи кун\nМирзиёев Тожикистон парламенти палата раисини қабул қилди\nСавдо, иқтисодиёт, инвестиция, молия, транспорт ва транзит, қишлоқ хўжалиги, сув-энергетика, солиқ, божхона, туризм, фан-таълим, соғлиқни сақлаш, маданият, хавфсизлик ва жиноятчиликка қарши курашиш соҳаларидаги ҳамкорлик ҳамда ҳудудлараро алоқаларни ривожлантиришга доир 27 ҳужжат имзоланди.\nБиз кун мобайнида истеъмол қиладиган ичимлик ва егуликларнинг қарийб учдан бир қисмида шакар бор, ҳолбуки, организм буни қайта ишлай олмайди.\nМактабгача таълим вазирлигида Бош вазир ўринбосари К.Акмалов ва Мактабгача таълим вазири А.Шин иштирокида йиғилиш бўлиб ўтди. Унинг ўрнида ишлаган Гулчеҳра Жўраевна Юлдашева бошқа ишга ўтгани муносабати билан лавозимидан озод этилди.\nРустам Жўраев: «Сув тошириш, болалар шовқинига оид қўнғироқлар рад этилади»\nХодимлар жамоат тартибини сақлаш, ҳуқуқбузарликлар профилактикаси ва жиноятчиликка қарши курашиш бўйича амалга оширилаётган чора-тадбирлар самарадорлигига қараб моддий рағбатлантирилади, шунингдек, юклатилган вазифаларни лозим даражада бажармаган ходимларга нисбатан жазо чораларини қўллаш назарда тутилади.\nТошкент шаҳар Юнусобод тумани «Отчопар1» маҳалласи Амир Темур шоҳкўчаси 6-уй орқасидаги «Бек Мафтуна Малика» МЧЖга қарашли автотураргоҳ ҳудудида ёнғин чиқди.\nҚидирувга берилган бу шахснинг изи тўққиз йилдан буён топилмаётган эди. У Тожикистон Республикасидан мамлакатимиз ҳудудига кираётган вақтда аниқланиб, ушланди.\n250 та светофорнинг тақиқиловчи ишорасига амал қилмай ҳаракатланиш ва 236 та белгиланган тезликни ошириш ҳолатлари қайд этилди.\nБундан бир неча кун аввал (кунлар анча совуқ эди) ишдан уйга қайтар эканман, Эски шаҳардаги Кўкалдош мадрасасининг сўл қаноти ўраб қўйилганига кўзим тушди. Навбатдаги таъмирлаш ишлари бошлаб юборилибди. Ҳа, ҳа, навбатдаги.\nЎзбекистонда ўтган йилнинг январ-февраль ойларига нисбатан 42,6% кўпроқ автомобиль ишлаб чиқарилди.\n1,4 млрд. долларга баҳоланаётган «Hi-Tech City» — Тошкентнинг «юқори технологияли тумани» Ўзэкспомарказ ва Халқаро бизнес маркази жойлашган ҳудудни ўз ичига олади.\nХўш, уларнинг энг сўнгги флагманлари – «iPhone X» ва «Galaxy S9+» моделларининг самарадорлиги, амалда ишлаш тезлиги қай даражада?\nТошкент вақти билан эртага, 11 март куни тонг саҳарда Шаҳрам Ғиёсов ва Муроджон Аҳмадалиев профессионал рингдаги илк жангларини ўтказишади.\nҲокимият вакилларининг маълум қилишича, жабрдийдалар бор, аммо уларнинг ҳаёти хавф остида эмас.\n«АҚШ президенти Доналд Трамп КХДР томонидан аниқ қадамлар ташланган тақдирдагина Ким Чен Ин билан учрашади», — дея маълум қилди АҚШ президентининг матбуот котиби Сара Сандерс\nАна шу икки миллат билан ассимиляцияга киришган бухоролик ва тошкентликлар орасида Шукуржон ва Мансуржон исмлари оз бўлмаган. Бу киши исмларининг ўзбек ва татар-бошқирд тилларининг яқинлашиши (ассимиляцияси) натижасида Шукурзян ва Мансурзян бўлиб кетган бўлиши табиий. Шундай экан, ўзбек ўғлони Шукуржон Мансуржонов тақдир тақозоси билан Александр Матросов бўлиб кетган десак, балки хато...\nБолаларнинг ўз ёш тоифасига мос келмайдиган томошабоп тадбирларда иштирок этиши мумкин эмас (экперт изоҳи)\nАхборот маҳсулотини яратган муаллиф ўзи мустақил равишда белгилаб берилган мезонлардан келиб чиққан ҳолда ёш таснифини аниқлайди ва ўша белгини жойлаштирган ҳолда маҳсулотини тарқатади. Бунда фақат кинофильмлар назарда тутилмайди, бу — китоб маҳсулотлари ёки бошқа турдаги маҳсулотлар бўлиши мумкин.\nУзоқ йиллик ошнангни қўйиб юборгинг келармиди! Қўярда қўймадим. Шунда ҳамхонам – «Мўминбоев» оғзининг таноби қочганича тиржайиб менга сўз қотса бўладими: – Э, намунча «қўқонча манзират» қиласиз? – деди у менга. – Ахир, ич-ичингизда дўстингизнинг кетишини хоҳлаб турибсиз-ку! Паловхонтўра эмиш тағин!


Пойтахт обод масканга айланади\nЭлбоши “Астана Бош режаси” илмий-текшириш лойиҳа институти” масъулияти чекланган биродарлиги бўлди.\nДавлат раҳбари пойтахтни ободонлаштиришга доир лойиҳаларнинг амалга оширилиши, шунингдек, шаҳар инфратузилмавий ҳамда ижтимоий-маданий иншоотларининг қурилиш режалари билан танишди.\nНурсултан Назарбаев Астанада янги меъморчилик ҳамда логистика иншоотларини қуриш вақтида шаҳарсозлик соҳасидаги жаҳон ютуқларини таҳлил қилиб, улардан фойдаланиш лозимлигини таъкидлади.\nҚозоғистон Президенти шаҳарда яшаш сифати ва фаровонлик даражасини оширишга йўналтирилган ижтимоий лойиҳаларни амалга оширишнинг муҳимлигини қайд этди.\nШунингдек, Давлат раҳбари Элўрданинг 20 йиллигига бағишланган байрам тадбирларини уюштириб, ўтказиш масаласига жиддий эътибор қаратди.\n– Биз 20 йил ичида Буюк Даштнинг қоқ ўртасида бутун дунёга танилган янги, гўзал шаҳар барпо этдик. Бу шаҳар халқимизнинг ифтихорига айланди. Албатта, бу – шаҳар ҳокимлиги, қурувчилар, меъморлар ва ушбу жараёнда иштирок этган кўплаб кишилар меҳнатининг меваси. Биз бу йил Пойтахимизнинг 20 йиллигини нишонлаймиз. Меҳмонларимизга Астананинг йигирма йилда эришган ютуқлари, мафтункорлиги ҳамда юқори турмуш даражасини кўрсатишимиз керак, – деди Элбоши.\nШу билан бирга, Астана шаҳри ҳокими А. Исекешев пойтахтни янада ривожлантириш ҳамда шаҳарликларнинг турмуш даражасини яхшилашнинг асосий кўрсаткичларига эришиш йўлида амалга оширилаётган ишлар ҳақида маълумот берди.\nЯкунида Нурсултан Назарбаев қатор аниқ топшириқлар берди.\nAkorda.kz, 2018-04-05, 11:23 210


Бадавий билан суҳбат\nРасулуллоҳ соллаллоҳу алайҳи васаллам Каъбаи муаззамани тавоф қилаётиб, бир саҳройи кишининг “Ё Карим!” деганини эшитдилар ва унинг сўзини такрорладилар. Саҳройи киши Мезоб томонга ўтиб яна: “Ё Карим!” – деган эди, Пайғамбаримиз соллаллоҳу алайҳи васаллам ҳам “Ё Карим!” – дедилар. Шунда саҳройи киши у зотга қараб: Эй гўзал юз, кўркам қомат соҳиби! Мени масхара қилмоқчимисан? Аллоҳга қасам, бир мўмин банда бўлмаганингда эди, сен тўғрингда Муҳаммадга (алайҳиссалом) шикоят қилардим. У зот табассум қилдилар ва: Пайғамбарингни танийсанми? – дедилар.\nСаҳройи киши: – Йўқ, – деб жавоб берди.\n– Уни кўрмаган бўлсамда, пайғамбарлигига имон келтирдим ва етказганларини тасдиқладим.\nШунда Пайғамбаримиз соллаллоҳу алайҳи васаллам ўзларини таништирдилар. Саҳройи киши ҳаяжонини яширолмади. Хижолат чекиб, Расулуллоҳнинг соллаллоҳу алайҳи васаллам муборак қўлларини ўпмоқчи бўлди. Пайғамбаримиз соллаллоҳу алайҳи васаллам: “Шошма, эй мўмин банда, ажамлар ўз подшоҳларига шундай муомала қилишади. Мутакаббирлик менга хос эмас. Аллоҳ мени башорат бергувчи ва огоҳлантирувчи қилиб юборган”, дедилар.\nБарчага табассум қилардилар\nЖарир розияллоҳу анҳу Расулуллоҳ алайҳиссаломнинг ишончларини қозонган, у зотнинг ҳузурларига тўсиқсиз кира олар эди. Набий алайҳиссалом Жарир розияллоҳу анҳуни ҳар кўрганларида табассум қилардилар. Бу ҳақда Жарир ибн Абдуллоҳ розияллоҳу анҳу айтадилар: “Мен мусулмон бўлганимдан кейин қачон Расулуллоҳ соллаллоҳу алайҳи васалламни кўрган бўлсам, албатта юзимга табассум билан қараганлар” (Имом Бухорий ривояти).\nАнас розияллоҳу анҳудан ривоят қилинади: “Абу Бакр Пайғамбар соллаллоҳу алайҳи васалламнинг вафотларидан олдинги беморликларида одамларга намоз ўқиб берар эди. Токи, душанба куни келиб, улар намоз сафида турганларида, Пайғамбар соллаллоҳу алайҳи васаллам ҳужранинг пардасини очдилар ва тик турган ҳолларида бизга назар сола бошладилар. Юзлари худди мусҳафнинг варағига ўхшаш эди. Сўнгра табассум ила кулимсирадилар” (Имом Бухорий, Имом Муслим ривояти).\n1482 марта ўқилди\nДругие материалы в этой категории: « Жаъфар ас-содиқ\tҚиёматли уч дўст »


Муносабат 23.04.2020 13:50\nЎзбекистон Бадиий академия раиси Акмал НУРИДДИНОВ билан суҳбатимиз шу ҳақида бўлди.\n– Акмал Ваҳобжонович, ушбу қарорининг долзарблиги, аҳамияти нималардан иборат?\n– Президентимиз Шавкат Мирзиёев томонидан олиб борилаётган улкан маърифий ислоҳотлар жараёнида халқимиз манъавиятини, тарихий қадриятларга асосланган миллий тасвирий ва амалий санъатимизни юксалтириш ва мустаҳкамлашга ҳам катта эътибор қаратилмоқда.\nАйнан давлатимиз раҳбари ташаббуси билан ўтмиш маданий меросимизни яратиб берган атоқли олимлар, донишмандлар, санъаткорлар ҳаёти ва улар қолдирган маънавий меросни чуқур ўрганиш, аввало, халқимизни, ёш авлодни, қолаверса, жаҳон ҳамжамиятини баҳраманд этиш масаласи давлат сиёсати даражасига кўтарилди.\nПрезидентимизнинг мазкур қарори айтиш жоизки, миллий тасвирий ва амалий санъатимиз истиқболини белгилаб берган, ижодкорлар учун том маънода тарихий аҳамият касб этган навбатдаги ҳужжат бўлди.\nҲазрат Алишер Навоийнинг шогирди, “Шарқ Рафаэли”, улуғ мусаввир ва миниатюрасоз Камолиддин Беҳзод таваллудининг 565 йиллигини жорий йил октябрь ойида мамлакатимизда кенг нишонлаш билан боғлиқ бўлган ушбу қарор буюк мусаввир бобокалонимизнинг бой ижодий меросини халқимизга тўла етказибгина қолмай, соҳа ривожига катта ҳисса қўшган атоқли рассом ва халқ усталари хотирасини абадийлаштириш, ижодий йўналишда олий ўқув юртидан кейинги таълимни ташкил этиш, кадрларни қайта тайёрлаш ва малакасини ошириш, шу билан бирга, тасвирий ва амалий санъат ҳамда дизайн соҳаси самарадорлигини янада юксалтиришга хизмат қилиши, шубҳасиз.\nМамнуният билан таъкидлаш лозимки, ушбу қарор тизимдаги Камолиддин Беҳзод номидаги Шарқ миниатюра санъати музейи, Камолиддин Беҳзод номидаги Миллий рассомлик ва дизайн институти фаолиятида улкан ўзгаришлар ясайди. Ўзбек тасвирий ва халқ амалий санъатининг келгуси ривожи учун катта туртки беради. Ўзбекистон Бадиий академияси ва унга қарашли ўқув муассасалари, қолаверса, бугунги кунда аъзолари сони 1 минг 500 нафарга яқинлашиб қолган Бадиий ижодкорлар уюшмаси келажагини янада порлоқ қилади. Қарорнинг 3 бўлим, 20 банддан иборат республикада тасвирий ва амалий санъат соҳаси самарадорлигини янада оширишга доир қўшимча чора-тадбирлар дастурида барча масалалар тўлиқ қамраб олинган. Уларни амалга ошириш муддатлари аниқ белгилаб берилган.\nДавлатимиз раҳбари ташаббуси билан 2020-2021 ўқув йилидан олий таълим ўқув муассасаларида тасвирий ва амалий санъат ҳамда дизайн йўналишида таълим олаётган талабалар учун Камолиддин Беҳзод номидаги давлат стипендияси таъсис этилиши, “Камолиддин Беҳзод издошлари” миниатюра ва халқ амалий санъати асарлари ижодий танлови ташкил қилиниши, Камолиддин Беҳзод ва унинг издошлари асарлари, хаттотлик санъати намуналари, замонавий миниатюра асарлари кўргазмаси ҳамда илмий-амалий конференциясининг ўтказилиши Камолиддин Беҳзод номини абадийлаштирибгина қолмай, талаба-ёшлар, тасарруфдаги ихтисослаштирилган санъат мактаблари ўқувчилари ижодини қўллаб-қувватлаш, янги истеъдодларни кашф этишга хизмат қилади.\n– Камолиддин Беҳзоднинг миллий тасвирий санъатимиздаги ўрни қандай?\n– Ўзининг бетакрор гўзал санъати билан нафақат Шарқ халқлари, балки бутун дунё халқлари маданияти тарихида сезиларли из қолдирган, дунё рассомлари ижодига ижобий таъсир ўтказган даҳо ижодкордир. Ўз даврининг буюк рассоми XV аср иккинчи ярми Ҳирот миниатюра мактаби асосчиси сифатида шуҳрат қозонган. Беҳзод ижодидаги ҳаётий мавзулар ва уларнинг моҳирона талқини рассом асарларини жаҳон санъати ноёб дурдоналари сифатида жуда катта маънавий қиймат ва аҳамиятга эгалигини кўрсатади.\n– Қарорда академия ҳузурида Бадиий таълим йўналишларидаги педагог ва мутахассис кадрлар тайёрлаш ҳамда уларнинг малакасини ошириш маркази, рассомлар устах онасини ташкил этиш тўғрисида сўз юритилган. Ушбу тузилмалар ижодкорлар учун қандай аҳамият касб этади?\n– Айтиш лозимки, тасвирий санъат ижодкорларининг имконият ва салоҳиятини тўлақонли юзага чиқариш, рангтасвир ва амалий санъат асарларининг юксак сифатини таъминлаш, жумладан, мавжуд моддий-техник базанинг ночорлиги, малакали кадрлар етишмаслиги, халқаро ижодий ва илмий алоқаларни ривожлантириш ҳамда ижодкорларни рағбатлантириш борасида кейинги пайтларда ўзига хос муаммолар тўпланиб қолган, айниқса, соҳада кадрлар тайёрлаш ишларини рисоладагидек эмас эди. Шу кунга қадар тасвирий ва амалий санъат, дизайн, санъатшунослик ҳамда музейшунослик йўналишларида педагог ва мутахассисларни қайта тайёрлаш ва уларнинг малакасини ошириш тизими мавжуд бўлмаганини айни муаммолар сирасига киритиш мумкин. Қувонарлиси, қарорга мувофиқ Ўзбекистон Бадиий академияси ҳузурида Бадиий таълим йўналишларидаги педагог ва мутахассис кадрларни қайта тайёрлаш ҳамда уларнинг малакасини ошириш маркази, рассомлик устахонаси ташкил этилади. Бу билан эса кўплаб ёш иқтидорли ижодкорлар, яъни талабалар олдида олийгоҳни битирганларидан кейин ўз ижодини давом эттиришда туғиладиган муаммолар барҳам топади. Режага кўра, республика миқёсида камида 10 нафар иқтидорлилар сараланиб, улар ижодий устахоналар билан таъминланади.\nҚолаверса, улар хорижий сафарга юборилиб, тасвирий санъат ривожида улкан из қолдирган хориж намояндалари асарлари оригиналлари билан танишишига шароит яратилади.\nЯна шуни таъкидлаш керакки, шу кунга қадар тасвирий, амалий санъат, дизайн, санъатшунослик, музейшунослик соҳасида бадиий таълим бўйича малака ошириш марказлари ягона бир тизимга солинмаган эди. Эндиликда айнан соҳа мутахассислари – халқ рассомлари, усталар, академиклар иштирокида малака ошириш тизими йўлга қўйилади. Бу ўз навбатида бадиий таълим сифати ошишига замин ҳозирлайди.\nҚарор билан мусаввир бобокалонимиз меросини ўрганишга ҳам алоҳида эътибор қаратилади. Камолиддин Беҳзоднинг асарлари бугунги кунда АҚШ, Франция, Германия, Миср, Эрон, Россиядаги музейларда сақлаб келинмоқда. Буюк масаввир ва унинг шогирдлари асарлари факсимилесини яратиш олдимизга қўйилган муҳим вазифалардан биридир. Маълумки, факсимиле – иккинчи оригинал ҳисобланиб, оригинал билан тенг саналади. Бу миллий тасвирий санъатимиз ҳаётида жуда катта ютуқ бўлади.\nШуни комил ишонч билан айтамизки, давлатимиз раҳбарининг ушбу қарори рассомларимизни, усталаримизни янги ижодий уфқлар сари илҳомлантиришига шубҳа йўқ.\nНазокат УСМОНОВА суҳбатлашди


2 январга ўтар кечаси яна камида тўққиз киши Эронда давом этаётган намойишлар қурбонига айланган. Давлат телевидениесида айтилишича, Исфаҳондаги тартибсизликлар 9 кишини ҳаётдан олиб кетган.\nМаълум қилинишича, Каҳдарижан шаҳридаги қурол омборхонасига ҳужумни бартараф этиш вақтида 6 киши ўлдирилган, яна икки ёш йигит Ҳумоюншаҳардаги тартибсизликлар вақтида ҳалок бўлган. Наджафободда эса инқилоб гвардияси хизматчиси ўлдирилган.\nШу тариқа, Эрондаги намойишларнинг олтинчи кунига келиб тартибсизликлар туфайли ҳалок бўлганларнинг жами сони 21 нафарни ташкил қилмоқда.\nЭронни ўтган йил декабри охирида бошланган тартибсизликлар қамраб олган. Намойишчилар ҳукуматнинг ташқи сиёсати туфайли мамлакат ичкарисида иқтисодий ҳолат оғир аҳволга тушиб қолганидан норозилик билдиришмоқда.\nАлбанлар бош вазир истеъфосини талаб қилишмоқда\n09:30 / 27.05.2018


17 октябр 2018, Тошкент вақти: 16:53\nЭшак гўшти баҳона...\nОзодликка мурожаат қилган “Шаршара” бренди остида гўшт маҳсулотлари ишлаб чиқарадиган Gold Premium Product МЧЖга бевосита алоқадор тадбиркор¸ 8 ноябрь куни ширкат цехига уюштирилган рейдни “ифлос сиëсат” деб баҳолади.\n“Бу ерда гап “Шаршара”да эшак гўшти ишлатилиши ёки ишлатилмаслигида эмас. Ҳамма гап, ўша “Шаршара”нинг эгасининг ўз номзодини Шайхонтоҳур тумани, Ипакчилик округидан депутатликка қўйганида. Рейд аслида 08.11.2017 куни бўлиб ўтган, 21.11.2017 куни жиноий иш қўзғатишди. Унгача, Бош прокуратурадаги Хуршид исмли шахсга ўша Бош прокуратурадан алоҳида топшириқ берилиб, қандай қилиб бўлса ҳам ўша одамни ўз номзодини олдиришига мажбурлайсан¸ дейишган экан”¸ дейди Озодлик билан шахси сир қолиш шарти билан гаплашган воқеа тафсилотларига яқин тадбиркор.\n“Шаршара”нинг эгаси ким?\nОзодликка аëн бўлишича¸ Gold Premium Product МЧЖ эгаси Тошкентда мустақилликдан кейин ўз бизнес тармоғини яратган 59 яшар Лутфулла Убаевдир.\n“Бу одам “Давр-банк”нинг эгаси. Тошкентдаги машҳур “Шаршара” ресторани¸ “Нурафшон” ресторани¸ “Чароғон” тўйхонаси шу одамники. Отаси проводник бўлган¸ ҳамма нарсага ўз меҳнати билан эришди бу одам. 1996 йилдан бери колбаса чиқаради. Ҳозиргача панада юрган одам¸ сиëсатга аралашиб¸ депутатликка номзодини қўйди. Олдинлари ҳам унинг бизнесига қарши бир-икки ҳужум бўлган эди. Бу сафаргиси¸ ҳам унинг бизнесига¸ ҳам имижига қарши зарбадир”¸ дейди Озодлик гаплашган воқеага бевосита алоқадор шахс.\nБу суҳбатдошнинг айтишича¸ 8 ноябрь кунги рейддан сўнг колбаса цехи иши тўхтаган¸ унда ишлаб келган 30 дан ошиқ ишчига жавоб берилган.\n“Бу цехда эшак гўшти бўлганми¸ бўлмаганми¸ колбасага эшак гўшти солинганми¸ солинмаганми¸ буниси муҳим эмас. Муҳими¸ колбаса сезони бошланганда¸ “Шаршара” бренди ëмонотлиқ қилинди¸ унинг эгаси обрўсига путур етказилди. Ишнинг орқасида депутатликка номзодини қўйган бошқа бой одам¸ унинг орқасидагилар турибди. Бу махсус уюштирилган ҳаракат билан бир ўқ билан икки қуëнни уришди¸ дейди Озодликка боғланган “Шаршара”га яқин тадбиркор.\nБу суҳбатдош иддаосича¸ Убаевга босим қилишнинг бошқа йўлини тополмагач¸ унинг рақиблари "ветеринар, СЭС, ГостСтандарт ташкилотларига босим ўтказиб, йўқ нарсани ëзиб берасизлар деб, СЭСни бирон-бир жойда асос бўла олмайдиган ҳужжати асосида жиноий иш қўзғаган".\nОзодлик ҳозирча жиноий ишга асос бўлган бу қарорни кўргани йўқ.\nУбаевнинг рақиблари ким?\nТошкент шаҳар халқ депутатлари туман Кенгашларига сайловлар 24 декабрь куни бўлиб ўтади. Тошкент шаҳар ҳокимлигининг сайлов штаби вакили Озодлик билан суҳбатда 23 сентябрдан 19 ноябргача бўлиб ўтган регистрация жараëнида пойтахтдаги туман кенгашлари депутатлигига 1700 номзод рўйхатга олинганини билдирди.\n“Бу рўйхат жуда узун¸ уни ҳозир сизга бирма-бир ўқиб бера олмайман. Рўйхат “Тошкент оқшоми”нинг охирги сонида эълон қилинди”¸ деди 27 ноябрь куни Тошкент шаҳар ҳокимлиги масъули.\nЛутфулла Убаев 24 ноябрь куни расман эълон қилинган депутатликка номзодлар рўйхатига киритилган.\n"Тошкент оқшоми" газетасининг 24 ноябрь кунги сонида эълон қилинган "Тошкент шаҳар халқ депутатлари туман Кенгашларига депутатлигига кўрсатилган номзодлар рўйхати"дан 1958 йилда туғилган "Давр-банк" хусусий акциядорлик тижорат банки Кенгаш раиси Убаев Лутфулла Хайруллаевичнинг Ўзбекистон Либерал-демократик партияси вакили сифатида 26-Ипакчи сайлов округидан депутатликка номзод сифатида рўйхатга олингани кўрилади.\nСайлов ҳикояси эшак гўшти можаросидан чиқиш йўлими?\n“Шаршара” гўшт маҳсулотлари цехида эшак гўштидан фойдаланилгани ҳақидаги жанжалга сиëсий тус бериш¸ ундан чиқишнинг усулидек кўринмоқда”¸ дейди Озодлик билан суҳбатда воқеани билвосита кузатаëтган тошкентликлардан бири.\n“Эшак жанжалини сайловга боғлаш¸ менга бироз эриш туюлаяпти. Лекин Убаевга қарши авваллари ҳам махсус рейдлар уюштирилгани бор гап. “Шаршара”ни тортиб олмоқчи бўлиб¸ рейдерлик ҳужумлари қилинган эди. Бу рейдларни Гулнора Каримовага тўнкашган эди. Лекин Лутфулла ака у рейдлардан эсон-омон чиқиб олганди. Колбасага эшак гўшти қўшаëтган фақат “Шаршара” бўлмаса керак¸ деган тахмин бор. Шу маънода¸ нега айнан бу рейд “Шаршара”га айнан ҳозир - унинг хўжайини депутат бўламан деб турганда уюштирилди¸ бу қизиқ савол¸ аммо жавобини билмайман”¸ дейди воқеани кузатаëтган тошкентлик кузатувчилардан бири.\nАйни пайтда бу суҳбатдош¸ туман кенгашига депутатлик мақомининг пастлиги¸ уларнинг ҳокимият ва халқ олдидаги эътибори аҳамиятсиз эканидан келиб чиқиб¸ “Шаршара”га уюштирилган рейдни 24 декабрь кунги сайловга боғлашни “бўрттириш” деб баҳолашини қўшиб ўтди.\nЎқ нишонга тегди. Убаевнинг депутатлик даъвосидан воз кечгани айтилди.\nGold Premium Product МЧЖга қарашли колбаса цехида ўтказилган рейд натижасида уч масъул ходимга нисбатан Жиноят Кодексининг 186-моддаси 1-қисми - «истеъмолчиларнинг ҳаёти ёки соғлиғи хавфсизлиги талабларига жавоб бермайдиган товарларни ўтказиш мақсадини кўзлаб ишлаб чиқариш, сақлаш, ташиш ёхуд ўтказиш, ишлар бажариш ёки хизматлар кўрсатиш» содир этганлик бўйича жиноий иш қўзғатилган ва ҳозирда тергов давом этмоқда.\n“Бу модда қўрқинчли эмас¸ штраф билан чиқиб кетилади. Лекин бу ишнинг буюртмачилари мақсадига етди – “Шаршара”нинг бозори касод бўлди¸ савдо қотиб қолди¸ бренд - эшак колбасачига чиқарилди. Энг муҳими¸ 27 ноябрь куни Лутфулла Убаев Шайхонтоҳур туман халқ депутатлари кенгаши депутатлигига номзодини қайтариб олди. Убаев Мирзиëев келгандан кейин тадбиркорларнинг сиëсатга кириш вақти бошланди¸ деб ўйлаб хато қилди. Унга жойини кўрсатишди”¸ дейди Озодлик билан шахси сир қолиш шарти билан мулоқот қилган “Шаршара” цехидаги рейд тафсилотларига яқин тадбиркор.\nЛутфулла Убаевга қарашли "Давр-банк"нинг Озодлик боғланган вакили¸ Убаевнинг Шайхонтоҳур туман кенгаши депутатлигига номзоди қўйилганини тасдиқлади¸ аммо жараëнга оид бошқа тафсилотлар ҳақида маълумот бера олмаслигини билдирди.\nЎзЛиДепнинг Шайхонтоҳур туман бўлими¸ қолаверса¸ Тошкент шаҳар сайлов штаби вакиллари Убаевнинг номзодини қайтариб олгани ҳақидаги маълумотни на тасдиқлаш ва на инкор қилиш ваколатига эга эмасликларини билдирдилар.\nСиëсатга кирган тадбиркорлар\nЎзбекистон мустақиллиги арафасида ва мустақилликнинг дастлабки йилларида ўз бизнесида муваффақиятга эришган айрим тадбиркорларнинг миллий сиëсатга аралашишга урингани¸ эркин тадбиркорлик¸ демократия ва бозор иқтисодини қўллаб-қувватловчи ташаббуслар билан чиққани кузатилган эди.\nХусусан¸ Чиноз нефтни қайта ишлаш корхонаси раҳбари Самандар Қўқонов¸ 1989 йили Ўзбекистон Олий кенгаши депутатлигига сайланган эди. Аммо Ислом Каримовнинг асосий мухолифи бўлган "Эрк" демократик партиясини қўллаган Қўқонов¸ 1993 йилнинг 2 июль куни давлатга қарашли катта миқдордаги мол-мулкни талон-тарожлик қилганлик айби билан ҳибсга олиниб¸ 20 йиллик қамоққа ҳукм этилган эди.\nХудди шундай¸ мувафафқиятли тадбиркорликдан сиëсий фаолликка ўтиши билан¸ 1992 йили Ўзбекистондаги биринчи хусусий банк - "Рустамбанк" эгаси Рустам Усмонов ҳам 1998 йил 19 октябрь куни Андижон вилоят Жиноят ишлари бўйича суди ҳукмига кўра, товламачилик, валютани ноқонуний олиш-сотиш каби моддаларда айбланиб, 14 йил муддатга озодликдан маҳрум қилинган эди.\nСамандар Қўқонов 2016 йилнинг 24 октябрь куни 24 йиллик тутқунликдан¸ Рустам Усмонов эса¸ 2017 йилнинг 14 февралида 19 йиллик қамоқдан сўнг, озодликка чиқарилди.\nИккала тадбиркор-сиëсатчи ҳам Шавкат Мирзиëев ҳокимиятга келганидан сўнггина озодликка чиқарилди.\nОзодлик Лутфулла Убаевнинг ўзи билан боғланишга уринишларини давом эттирмоқда.\nСамарқандда эшакларнинг сирли кушхонаси ва гўристони йўқ қилинди\nҚирғизистон Хитойга эшак экспорт қилмоқда\nҚирғизистонда маҳаллий аҳоли хитойликлар эшак боқаётган фермага ўт қўймоқчи\nҚирғизистонда яна эшак гўшти муаммоси жамоатчиликни ташвишга солмоқда\nҚирғизистонда эшак гўшти сотганлар устидан жиноят иши очилиши кутилмоқда


Тошкентда ИИББ ходимлари ва аёллар ўртасида можаро юз берди | Qalampir.uz\nТошкентда ИИББ ходимлари ва аёллар ўртасида можаро юз берди\nЖамият\t15 Апрель 16:02 9592\nИжтимоий тармоқларда Тошкент шаҳар ИИББ ходимлари аёлларни хизмат автомобили томон олиб кетаётганлиги акс этган видеотасвир тарқалмоқда. ИИББ Матбуот хизмати ҳолат юзасидан расмий муносабат билдирди.\nУнга кўра, кеча,14 апрель куни тахминан соат 21:30 да Қоратош ва Бунёдкор кўчалари кесишмасида Тошкент шаҳар ИИББ патруль-пост хизмати ходимлари автомобиллар қатнов қисмида фарзандлари билан тиланчилик қилиб ҳайдовчиларга ҳалақит бераётган уч нафар аёлларни кўришган.\nАёллар тиланчилик қилиш маъмурий ҳуқуқбузарлик ҳисобланиши ҳақида огоҳлантирилиб, уларнинг шахсларини аниқлаш мақсадида Шайхонтоҳур тумани ИИО ФМБ 2-сон Ички ишлар бўлимига таклиф қилинган. Бунга жавобан аёллар атрофдагиларнинг раҳмини келтириш учун бақириб, ходимларга фаол қаршилик қила бошлашган. Ички ишлар бўлимига олиб келинган шахслар Самарқанд вилоятилик икки фарзандли 25 ёшли Маҳлиё Ю., 30 ёшли Зуҳра Ш. ва 25 ёшли Санобар У. эканлиги, шунингдек улар муқаддам бир неча маротаба огоҳлантирилгани аниқланган.\nҚайд этилишича, бундан аввал ходимлар мазкур аёлларни йўл қисмида тиланчилик мақсадида болаларидан фойдаланаётганини гувоҳи бўлишган. Бу аёлларнинг йўл қатнов қисмида тиланчилик қилиши нафақат уларнинг ўзлари, балки норасида гўдакларининг ҳаёти учун ҳам хавфли бўлиб, камига бошқа йўл ҳаракати қатнашчиларининг ҳаётини ҳам хавф остида қолдирган.\n“Аёлларга нисбатан тегишли ҳужжатлар расмийлаштирилиб, қонуний чора кўрилиши учун терговга қадар текшируви ўтказилмоқда, натижаси ҳақида қўшимча хабар берилади”, дейилади ИИББ хабарида.\n14 Июнь 09:43 57600\n15 Июнь 21:44 21359\n14 Июнь 12:53 20614\n13 Июнь 14:46 20002\n13 Июнь 15:51 19641


16 январ 2021, Тошкент вақти: 07:29\nМактаб-интернатдаги ҳашар пайти\nФарғона вилоят кўзи ожиз болалар учун ихтисослашган мактаб-интернатининг бир гуруҳ ўқитувчилари интернат директорини 27 апрель куни мактабда ўтказилган ҳашарда уларни ишлашга мажбурланганини иддао қилди.\nЎқитувчилар даъвосига кўра, ҳашар боис дарс соатлари ўтилмай қолган.\nЎша куни дам олишда бўлган ўқитувчилар ҳам ҳашарга мажбуран чақиртирилганидан нолишди.\nМактаб-интернат директори Фахриддин Абдукаримов Озодлик саволларига жавоб беришни истамади.\nВилоят халқ таълими бошқармаси мулозими ўқитувчиларни ҳашарда мажбурий ишлатиш қонунга хилофлигини таъкидлади.\nОзодликка мактаб-интернатнинг бир гуруҳ ходимлари томонидан бўлган мурожаатда таъкидланишича, 27 апрель куни интернат ўқитувчилари ҳашарга чиқишга мажбурланган:\n“Интернатимизда бизни мажбурий меҳнатга мажбурлашмоқда. 27 апрель куни дарс вақтида ўқитувчи ва тарбиячилар ўт ўриш, тупроқ ташиш, ҳовли супириш ишларига жалб қилинди. Директор Фахриддин Абдукаримов педагогларни ўз вазифасига кирмаган ишларни қилишга мажбур қилди. Президентимиз ўқитувчилар обрўсини кўтаришга бор имкониятларини ишга солаётган бир пайтда директорнинг бу ишини қандай баҳолаш мумкин?”, дейилади Озодликка келган мурожаатда.\nМурожаат эгалари ҳашар пайти олинган бир қанча суратларни ҳам Озодликка йўллади.\nИшдан ҳайдалиш хавфи боис исмини очиқламаcликни сўраган ўқитувчилардан бирининг ҳисоб-китобича, ҳашар боис камида 7 соат дарс ўтилмай қолган.\n“Шанбалик эрталаб соат 9да бошланиб, тушдан кейин тугади. Ўша куни жисмоний тарбия ўқитувчиси ҳам ҳашарга чиқди. Унинг 5, 6, 9-синфларда дарси бор эди. Дарслар ўтилмай қолди. Кимё фани ўқитувчиси ҳам саҳар келиб, ер чопган, унинг 2 соат дарси ўтилмаган. Информатика ўқитувчисининг ҳам 2 соат дарси ҳашар боис ўтилмаган”, деди мактаб-интернат ўқитувчиларидан бири.\nАноним қолишни истаган яна бир ўқитувчининг айтишича, ҳашар куни дам олишда бўлган ходимлар ҳам чақиртирилган:\n“Шанба куни тарбиячиларнинг кўпчилиги ишламайди. Уларда 5 кунлик иш. Уларни ҳам дам олиш куни бўлишига қарамай, интернатга чақириб, мажбурий меҳнатга мажбурлашди. Кейин шанба куни ишлайдиган тарбиячиларнинг иш вақти соат 13:30да бошланади. Лекин уларни ҳам эрталабдан ҳашарга чақиришган. Тарбиячи аёллардан бирининг уйида шу боис жанжал ҳам чиққан. “Нимага эрталабдан ишга кетаяпсан”, деб уйидагилар тўполон қилган”, дейди ўқитувчи аёл.\nОзодлик мухбири 29 апрель куни туш пайти мактаб-интернат директори Фахриддин Абдукаримовнинг қўл телефонига боғланди, бироқ Абдукаримов дарҳол телефонини ўчириб, қўйди ва кун бўйи телефон ўчиқ бўлгани боис ундан изоҳ олиш имкони бўлмади.\nФарғона вилоят халқ таълими бошқармасининг Озодлик боғланган мулозими мактаб-интернатда ҳашар ўтказилганини оқламаслигини таъкидлади:\n“Бу мактаб-интернатда ҳашар ўтказиш борасида бошқарма томонидан ҳеч қандай топшириқ берилмаган. Бу интернат директорининг ички буйруғи асосида қилинган бўлиши керак. Бошқарма бу каби мажбурий меҳнат кўринишларига қарши. Ўқитувчиларни дарс пайтида ёки уларнинг дам олиш кунлари мажбурий тарзда бошқа иш билан шуғуллантиришга ҳеч кимнинг ҳаққи йўқ”, деди исмини очиқламаётганимиз бошқарма мулозими.\nЖорий йил февраль ойида Ўзбекистон мажбурий меҳнатга қарши халқаро конвенцияга қўшилди.\nБироқ ўтган икки ой мобайнида Озодликка келаётган мажбурий меҳнатга оид хабарлар кўлами камаймади.\nЖумладан, Озодлик ўтган ҳафта Андижон вилояти Избоскан тумани 7-сонли мактаб директори ўқитувчи ва ўқувчиларининг мажбурий меҳнатга жалб қилингани ҳақида ёзган эди. Бандлик ва меҳнат муносабатлари вазирлигининг хабар беришича, ушбу ҳолат Давлат меҳнат инспекцияси томонидан текширилган ва мажбурий меҳнат қўллангани тасдиқланган. Вазирлик мактаб директорининг маъмурий жавобгарликка тортилганини ҳам билдирди.\nХалқаро меҳнат ташкилотининг жорий йил 1 апрелдаги ҳисоботига кўра, Ўзбекистонда мажбурий меҳнатдан фойдаланишга замин яратувчи тизимлар бутунлай йўқ қилинмагани боис мамлакатда мажбурий меҳнат ҳолатлари ҳамон сақланиб қолмоқда.\nP.S. Озодликда ушбу мақола эълон қилинган куннинг эртасига - 30 апрель куни эрталабдан мактаб директори Фахриддин Абдукаримов ўз ходимларини "Ҳашарга ўз хоҳишим билан чиқдим" деган мазмунда тилхат ёзиб беришга мажбурлаган. Бу ҳақда ўқитувчиларнинг ўзи Озодликка маълум қилди. Ўқитувчиларга кўра, директор Абдукаримов ҳашарни суратга олган ва уни Озодликка жўнатган ходимларни топиш учун ўқитувчиларнинг мобил телефонларини бирма-бир текширмоқда.


Ўзбекистон ИИВ Москвада қидирувдаги икки ўзбекни ушлади\nМоскванинг Одинцово ва Подолский туманларида халқаро террорчи гуруҳларга алоқадорликда гумон қилинган икки ўзбекистонликни ҳибсга олишда Ўзбекистондан борган милиционерлар бевосита иштирок этгани айтилди.\nРоссия Ички ишлар вазирлигининг Экстремизмга қарши кураш бошқармаси (“Т” Бошқармаси) ва Ўзбекистон Ички ишлар ходимлари ҳамкорлигида Подмосковенинг икки туманида икки ўзбекистонлик ҳибсга олинди.\nОзодлик ўз манбаларидан олган маълумотларга кўра, булар Рўзиқулов Хасан ва Жўраев Турғун исмли Ўзбекистон фуқароларидир.\nЭкстремизмга қарши кураш бошқармаси матбуот маркази раҳбари Владимир Коробков бу шахслар тўғрисидаги маълумот 2012 йилда Ўзбекистон Ички ишлар вазирлиги томонидан тақдим этилганини айтди.\n- Ҳибсга олиш Одинцово ва Подолск туманларида амалга оширилди. Улар Ўзбекистон ҳудудида “Туркистон Ислом партияси” террорчилик ташкилоти таркибида фаолият юритгани учун давлатлараро қидирувда бўлган. Улар ҳозир тергов изоляторида. Уларни Ўзбекистонга бериш масаласи кўрилмоқда, чунки уларни Ўзбекистон қидирувга берган, дея маълумот берди полиция бошқармаси расмийси.\nКоробков Рўзиқулов Хасан ва Жўраев Турғунни ҳибсга олиш амалиётида ҳам Ўзбекистондан келган хавфсизлик ходимлари бевосита иштирок этганини айтди.\n- Улар биз билан бирга ҳибс этишда иштирок этди, чунки бу ҳамкорликдаги амалиёт. КҲШТ доирасидаги шартномаларга биноан бизда Ички ишлар вазирликлари ўртасида ўзаро маълумот алмашиш ва қидирувдаги шахсларни аниқлаш бўйича келишув бор, деди Россия полицияси расмийси Владимир Коробков.\nУнга кўра, қўлга олинган ўзбеклар Ўзбекистон Жиноят Кодекси 159-моддасининг 3-қисми (Ўзбекистон Республикасининг конституциявий тузумига тажовуз қилиш), 244-1- моддасининг 3-қисми (Жамоат хавфсизлигига таҳдид солувчи материаллар тарқатиш, ноқонуний диний ва бошқа уюшмалар фаолиятида иштирок этиш), 244-2-моддасининг 1-қисми (Диний экстремистик, сепаратистик, фундаменталистик ёки бошқа тақиқланган ташкилотлар тузиш, уларга раҳбарлик қилиш, уларда иштирок этиш) ҳамда 223-моддасининг 2-қисми (Жиноий гуруҳ таркибида хорижга ноқонуний чиқиш) бўйича айбланмоқда.\nВладимир Коробковнинг Ўзбекистондан юборилган маълумотларга таяниб билдиришича, "Туркистон Ислом партияси” (Бу Ўзбекистон сўровномасида қайд этилган ном - Таҳр.) террор ташкилоти аъзолари Россия ҳудудида кўнгиллиларни ёллаш ва уларни “Афғонистон-Покистон чегарасида жойлашган жиноий тўдаларда диверсия ва террорчилик ишларига тайёргарлик кўриш учун жўнатиш” билан шуғулланиб келган.\nМВД берган расмий маълумотга кўра, 2012 йилнинг ўзидаёқ бу икки шахс Москва шаҳри ва вилоятидан 38 ўзбекистонлик ва 18 марказий осиёлик, жумладан россияликларни жанггарилар сафига ёллаган.\nРоссиянинг қатор телеканаллари берган видеохабарда айбланаётган ўзбекистонликлардан компютер техникаси, брошюра ишлаб чиқарадиган ускуна, диний-экстремистик руҳдаги адабиётлар, мобил алоқа воситалари ва ҳатто, қўл кураши учун спорт жиҳозлари мусодара қилингани кўрсатилди.\nМосквадаги ҳуқуқ ҳимоячилари ва Россияда меҳнат қилаётган қатор муҳожирлардан олинган маълумотларга кўра, охирги бир неча ой давомида Ўзбекистонда қидирувда бўлган шахсларни Россия, жумладан Москвадан олиб чиқиш билан хавфсизлик хизмати ходимлари билан биргаликда Ўзбекистон Ички ишлар вазирлиги изқуварлари ҳам иштирок этмоқда.\nҚидирилаётган ўзбекистонликларни ҳибс этиш ва экстрадиция қилишда Россия ФСБси, Миграция хизмати ва полицияси фаол кўмаклашмоқда.


Microsoft 32 йилдан бери ишлатилаётган Paint иловасини қўллашни бас қилади\nMicrosoft компанияси илк марта 1985 йили ишлаб чиқилган Paint график редакторини дастурий жиҳатдан таъминлашни бас қилмоқда. Windows 10 операцион тизими учун ишлаб чиқилган Fall Creators Update янгиланмалар рўйхатига қараб, шундай хулосага келиш мумкин.\nPaint иловаси рўйхатда «эскирган» (deprecated) дея қайд этилган. Бу эса Microsoft’нинг фаол ишланмасини бас қилгани ва Windows’нинг кейинги версияларидан бутунлай олиб ташлашини билдиради.\nMicrosoft эскирган хизматларга тизимнинг захира нусхаси System Image Backup (SIB) Solution яратиш функциясини ҳам қўшган, унинг ўрнига бошқа ишлаб чиқарувчиларнинг ечимларидан фойдаланишни маслаҳат берган.\nБундан ташқари, Microsoft Windows 10’нинг янги версиясида электрон почта билан ишловчи Outlook Express дастури ҳамда матнли файллар билан ишловчи Reader app иловасини ҳам ўчиради — Edge браузерига интергация қилинади.\nPaint иловаси илк марта 1985 йилда Windows 1.0. версия билан биргаликда ишлаб чиқарилган эди. 2017 йилнинг баҳорида Microsoft Windows 10 Fall Creators Update янгиланмасини эълон қилди ва унинг таркибига 3D-объектлар билан ишловчи янгиланган Paint 3D дастури ҳам киритилди.\nFall Creators Update янгиланмаси чиқишининг аниқ муддатини компания ошкор этмаяпти, фақат бу воқеа 2017 йилнинг кузида рўй бериши эълон қилинган, холос.


Жомбой туман ИИБга бошлиқ тайинланди - zarnews.uz\nЖомбой туман ҳокимлигида ички ишлар бўлими шахсий таркиби ҳамда фаоллар иштирокида йиғилиш ўтказилди. Тадбирда вилоят ички ишлар бошқармаси бошлиғи, полковник Шавкат Раҳмонов сўзга чиқиб, Жомбой ҳудудидаги криминоген вазиятга тўхталди.\nМаълум бўлишича, сўнгги олти ой ичида қотиллик, одам ўлимига сабаб бўлган йўл-транспорт ҳодисалари ҳамда мулкка қаратилган жиноятлар кескин ошган. Туман ИИБ шахсий таркиби аҳоли ўртасида профилактик ишларни сусайтириб юборгани, оператив ходимларда масъулият тушиб кетгани танқид қилинди. Бу ҳақда "Жомбой тонги" хабар бермоқда.\nПрезидент Шавкат Мирзиёев 26 июль куни вилоятимизга қилган ташрифи чоғида Жомбой туман ИИБ бошлиғининг лавозимидан озод қилинишида шу каби омиллар ҳам сабаб бўлгани айтилди.\nИчки ишлар вазирлиги буйруғи билан Жомбой туман ички ишлар бўлими бошлиғи лавозимига майор Шавманов Салимжон Ҳайитбоевич тайинлангани эълон қилинди.\nМаълумот учун, С.Шавманов 1984 йилда туғилган. Тизимда 2003 йилдан фаолият бошлаган. Шу кунга қадар Булунғур туман ИИБ бошлиғининг биринчи ўринбосари лавозимида ишлаб келган. “Жасорат” медали соҳиби.\nТеглар: ИИБ тайинлов


Жасур Иброҳимов иши: Тўлагановнинг адвокатлари суд ҳукмига норозилик билдиришди - 14.11.2017, Sputnik Ўзбекистон\nЖасур Иброҳимов иши: Тўлагановнинг адвокатлари суд ҳукмига норозилик билдиришди\nЮристлар қайта суд суриштируви ўтказилишини ва ҳимояси остидаги шахсга нисбатан чиқарилган ҳукм ўзгартирилишини талаб қилишмоқда. 14.11.2017, Sputnik Ўзбекистон\n20:19 14.11.2017 (янгиланди: 20:20 14.11.2017)\nЮристлар қайта суд суриштируви ўтказилишини ва ҳимояси остидаги шахсга нисбатан чиқарилган ҳукм ўзгартирилишини талаб қилишмоқда.\nТОШКЕНТ, 14 ноя — Sputnik. Жасурбек Иброҳимовнинг ўлимида айбдор деб топилган Исломбек Тўлагановнинг адвокатлари қайта тергов ўтказилишини талаб қилишмоқда ва жиноят ишлари бўйича Тошкент шаҳар судига апелляцион шикоят жўнатишди, деб ёзади NUZ.UZ.\nАпелляция шикоятида судланувчининг ҳимояси Миробод тумани суди қарорига қўшилмаслиги ва юқори инстанцияга шикоят қилиши билдирилган.\nЖасур Иброҳимов иши юзасидан суд ҳукми ўқилди\n30 Октябр 2017, 15:19\nЮристлар қайта суд суриштируви ўтказилишини ва ҳимояси остидаги шахсга нисбатан чиқарилган ҳукм ўзгартирилишини талаб қилишмоқда. Улар бўлиб ўтган воқеада жанжални бошлаган марҳум Жасурбек Иброҳимов ҳамда унинг ҳаётини сақлаб қололмаган шифокорлар айбдор деб ҳисоблашмоқда.\nЖиноят ишлари бўйича Тошкент шаҳар судида 1 декабрь куни апелляция шикоятини кўриб чиқиш бўйича биринчи мажлис бўлиб ўтади.\nЖабрланувчи томон ҳам тез орада жанжалнинг бошқа иштирокчиларига нисбатан жиноят иши қўзғатиш борасида прокуратурага ҳужжат топширади.\nЭслатиб ўтамиз, 30 октябрь куни жиноят ишлари бўйича Миробод туман суди Боровский номли коллеж талабаси Жасурбек Иброҳимовнинг ўлими юзасидан ҳукм эълон қилди. Ушбу ишда асосий гумондор бўлган Исломбек Тўлаганов Жасур Иброҳимовга ўлимга олиб келувчи оғир тан жароҳати етказишда айбдор деб топилиб, олти йил муддатга умумий тартибдаги колонияда жазо муддатини ўташга ҳукм қилинди.


Шифокорлар янглишиб тирик беморни «кўмишди» – Колумбия\nШифокорлар янглишиб тирик беморни «кўмишди» –...\n11.11.2019 11:04 0 2210\nКолумбиянинг Барранкилья шаҳрида шифокорлар тирик беморга ўлганлиги ҳақида гувоҳнома ёзиб беришди. Бу ҳақда «Seven News» ахборот порталига таяниб «Lenta» хабар берди.\nПонедерлик 80 ёшли Канделарио Гутьеррес Эрнандес нафас билан боғлиқ муаммо туфайли шифохонага тушади. Эрталаб соат еттида уни ўлди деб топишади.\n— Бизга унинг табиий сабабларга кўра вафот этганини маълум қилишди. Кейин унинг ўлими ҳақида гувоҳнома беришди. Мурдасини эса шифохонада махсус қопга жойлашди, — дея сўзлаб берди «марҳум»нинг қизи Гутьеррес Фонтальво. — Бироқ етиб келган тобутсозлар унинг ҳали тирик эканлигини хабар қилишди.\nОила шу заҳоти шифохонага қўнғироқ қилишди: улар ҳам қариянинг тириклигини тасдиқлашди.\n— Беморни бир нечта шифокор текширди ва ҳаммаси битта нарсани такрорлади, — деб эслайди Гутьеррес Фонтальво. — Етиб келганимизда у кўзларини пирпиратиб, қўлларини қимирлатаётганини кўрдик. Унинг бадани иссиқ эди.\n— Уни ушлаганимда, у йиғлаб юборди ва кўзларини очди. Сўнгра яна кўзларини пирпиратди. Шунда мен уларга: «Амаким ҳали тирик», дедим, — дейди жияни Лузнейра Гутьеррес.\nКанделарио Гутьеррес Эрнандес ўша куни 18:30 да ҳаётдан кўз юмди.\nБеморнинг ўлими ҳақида вақтидан олдин гувоҳнома берган шифохона ҳозирча воқеага ҳеч қандай изоҳ бермаган. Тез орада пресс-релиз чиқаришни режалаштирмоқда. Марҳумнинг оиласи клиникага қарши судга даъво бериш-бермаслиги номаълум.\nshifokor бемор Колумбия мурда тобутсоз тирик\nҲодиса 14/09, 10:55


«БИР-БИРИМИЗДАН УЗОҚЛАШИБ КЕТМАСАК ЭДИ...» | Суғдиёна биринчи аёллар электрон журнали\n«БИР-БИРИМИЗДАН УЗОҚЛАШИБ КЕТМАСАК ЭДИ...»\n— Катта ўғлимни 4 ёшли бўлгач, алоҳида хонага чиқардим. Кичиги эса энди иккига кирди. Тез-тез шамоллаб қолади. Шунинг учун кўпроқ ўзим билан олиб ётаман. Аммо бу эримга ёқмайди. «Болани қачон алоҳида ётишга ўргатасан, эр-хотиндек яшаймизми ўзи» деяверади. Бир-икки марта алоҳида ётқизиб кўрдим, тунда хархаша қилгач, ноилож яна ўзим билан олиб ётибман. Шуни деб турмуш ўртоғим мендан узоқлашиб кетмасайди, деб қўрқаяпман.\nСаволга андролог-сексопатолог Рамазон НАЗАРОВ жавоб беради.\n— Эрингиз бу вазиятда тўлақонли ҳақ. Бу ёшда фарзандингиз бемалол алоҳида хонада ётиши мумкин. Ҳатто, бундай қилишга мажбурсиз. Чунки бу гигиеник томондан ҳам тўғри келмайди. Боз устига болада мустақиллик тушунчасини ривожлантириш, қоронғидан қўрқмасликка ва сизга ҳадеб қарам бўлмасликка ўргатиш учун ҳам шундай йўл тутишингиз керак. Уйдаги «об-ҳаво» яхши бўлиши учун эр-хотин муносабатларида ҳеч қандай муаммо бўлмаслиги шарт. Кичкинтойингиз ётадиган хонани иситиш воситалари билан жиҳозлаш, каравотига ўзи ётқтирган мультфильм қаҳрамонлари суратлари туширилган кўрпа-тўшаклар солиш, болаларбоп тунги чироқ ёқиб қўйиш орқали болангизни янги жойига ўргатинг.Â Twitter НравитсяSocButtons v1.5


Чин ўтлоғидаги шер овловчи оҳу | www.ziyouz.uz\nБош саҳифа ҲикматномаИбратли ҳикоятларЧин ўтлоғидаги шер овловчи оҳу\nЧин ўтлоғидаги бир мушкин оҳунинг шерларни овлагани, мажруҳ овларнинг унинг тузоғига илиниб, шер панжасидан ажал тупроғи билан баробар бўлгуни\nЧин мамлакатида бир нозанин бор эди. Унинг суратини чизишга Чин рассоми ҳам ожиз эди. Юзининг гулзори Хўтан диёрини эслатарди; кўзи шу гулзорда юрган мушкин оҳуга ўхшарди. Нурли юзи Чинда чизилган суратдек бўлиб, гажаги Хўтан мушкидек хушбўй эди. Шафқатсиз ғамзалари жонларни асир қилар, ҳатто унга Хитой мамлакатининг хонлари ҳам асир эди. Гъамзасининг ўғринча ҳаракатларидан Чин хатарда; сочи зунноридан дин зиён топарди. Дунёдаги одамлар унинг ҳуснига ошиқу ҳайрон; замон шоҳи ҳам унинг зулфига гирифтор эди. Бир нафас усиз нафас олмас эдилар; у бўлмаса жонсиз бўлиб қолиб, нафас олиш мумкин бўлмай қоларди.\nУ гул юз майдонга чиққанда гўй ва чавгон ўйнашга берилар эди. Хон ўзи унга ҳамроҳ бўла олмагани учун бир неча соқчиларни унга қўшиб юборар эди. Бирон киши унга кўз олайтирса ёки унинг ҳақида бир нарса деса, махсус нойиблар унинг айбини хонга айтар эдилар; хон ҳукми билан ундан қасос олинар эди. Бирон кун йўқ эдики, қанчадан-қанча ошиқлар шу хилдаги балодан халокат топмаган бўлсин.\nКунларнинг бирида унинг қилиқларини севиб қолган бир ошиқ ишқ-муҳаббат йўлида содиқлик кўрсатиб, унинг дарду хасратидан йиллар давомида қон ютиб, қон ҳам эмас, хижрон майини ичиб, ошиқ хасдай бир гўшада ётганида, ёнидан севгилиси от ўйнатиб ўтиб қолди. Висол кайфи — кучли, ошиқ — заиф эди. Чидаёлмай хушидан кетиб йиқилди. Тайинланган одамлар биринчи бўлиб ошиқни, қолаберса бошқаларни хоннинг олдига олиб келишди. Хон бу бечора мазлум асирларни кўриб ўлдириш ҳақидаги ҳукм билан уларга ғазаб қилди:\n— Буларнинг ҳаммасини ер билан тенг этинг, пахсанинг орасига олиб, улардан девор қилинг, юзлари девордан ташқарига чиқиб турсин; ҳамма томондан халқ уларни кўриб, ибрат олсин. Бу қахрдан одамлар ҳисоб олиб, улар кўп азоб чекиб ўлсин.\nЖазоловчилар бу буйруқни билиб, ҳукм қанақа бўлса, ўшандай бажардилар. Заррин оҳу тоғ орасига яширингач, енгил шабада хўтан мушки ни соча бошлади. Дашт ерда базм қурган хон отланиб шаҳар томон йўл олди. Май бошини, ишқ ўти баданини қиздирар эди. Шаҳарнинг нозанини ҳам ёнида эди. Уларнинг йўли халиги пахсанинг олдидан ўтди. Ҳар томондан юз хил нола ва фарёд эшитилар эди. Хусуматкор шоҳ одамларини қолдириб, ўша томонга борди. У жазога буюрилганларнинг ишқ йўлида қанчалик мустахкам тура олишларини билмоқчи бўлди. Пахсанинг орасида бир тўда тутқунлар кўринди. Уларнинг ҳар бири ўз аҳволига йиғлар эди. Уларнинг ҳаммалари пушаймон бўлиб турган эдилар. Фақат бир ўша соф кўнгил ошиқ ишқнинг бу балоларига яхши қараб, юзи касалманд, сарғайган, ёмон бир аҳволда, девор орасида бир сомон каби турар эди. Ҳар лаҳза Тангрига сано айтиб, шукр қилишни жойига қўярди:\n— Шу фурсатда менинг жоним чиқаяпти. Ёрнинг ғами эса буни осонлаштиради,- дерди у. Умридан икки-уч нафас қолганда ҳам у ёр сўзини сўзларди, холос. Тилида ҳам ёр эди, сўзида ҳам, оғзида ҳам ёр эди, кўзида ҳам. Золим ҳукмдор уни кўриб, кўнглига ишқ ўти таъсир қилди; уни ўлимдан халос этиб, ёрнинг ҳарамига хос махрам қилди. Ишқ балоларига шукр қилгани учун, боқ, у қандай улуғ, юксак мартабага эришди.\n← Аввалги Аввалги Баҳромнинг кўзи очилди\nКейинги → Кейинги: Пок иймон Зайнул-Обидиннинг қизи


ЎзА - Кам ҳосил берадиган пахта майдонларига аччиқ қалампир экилади\n18.12.2017 19:09:46 Чоп этиш версияси\nКам ҳосил берадиган пахта майдонларига аччиқ қалампир экилади\nПрезидентимизнинг Қорақалпоғистон Республикасига ташрифи самарали бўлди. Хусусан, Оролбўйи минтақасида иқтисодиёт тармоқларини, қишлоқ хўжалигини янада тараққий эттириш орқали аҳоли турмуш фаровонлигини юксалтиришга қаратилган қатор истиқболли лойиҳалар белгилаб олинди.\nДавлатимиз раҳбари Хўжайли туманида барпо этилаётган замонавий логистика марказида Қорақалпоғистонда озиқ-овқат саноати соҳасида амалга ошириладиган инвестиция лойиҳалари, чорвачилик, паррандачилик, асаларичилик, туячилик ва балиқчиликни ривожлантириш бўйича дастурлар тақдимоти билан танишди.\nШу ерда келгусида катта даромад келтириши кутилаётган аччиқ қалампир етиштириш ва уни экспорт қилиш лойиҳаси ҳам тақдим этилди.\nБугун замон шиддати барча соҳалар қатори қишлоқ хўжалигида ҳам катта ислоҳотларни амалга оширишни тақозо этмоқда, деди давлатимиз раҳбари. Шундай экан, илмга таяниб маҳсулот етиштирмаган, унинг экспортини ўйлаб меҳнат қилмаган фермер кўзлаган натижасига эриша олмайди.\nПрезидентимиз мамлакатимизда сердаромад, экспортбоп бўлган аччиқ қалампир етиштиришни кўпайтириш бўйича кўрсатмалар берди. Хусусан, 2018 йилда Қорақалпоғистонда 15 минг гектар майдонга аччиқ қалампир экиш белгилаб олинди. Ҳар бир вилоятда ушбу сердаромад ўсимликни кўпайтириш лозимлиги қайд этилди. Уни экиш, агротехник тадбирларни ташкил этишда фермерларимизга индонезиялик мутахассислар ёрдам беради.\nБу мамлакатимиз раҳбарининг Қорақалпоғистон Республикасига ташрифи доирасида амалга оширилиши белгиланган битта истиқболли лойиҳа ҳақида маълумот. Ташриф давомида бу каби ўнлаб лойиҳалар тақдим этилди. Ушбу лойиҳалар рўёби натижасида минглаб иш ўринлари яратилади, демак, оилалар доимий даромад манбаига эга бўлади, уларнинг турмуш фаровонлиги яхшиланади. Президентимиз кўп бора таъкидлаганидек, одамларимиз эртага эмас, узоқ келажакда эмас, бугун яхши яшашни хоҳлайди. Амалга оширилаётган иқтисодий ислоҳотлардан кўзланган пировард мақсад ҳам шу.


ЎзА - Ҳоким сайёр қабул ўтказди\n23.07.2018 12:38 Чоп этиш версияси\nХоразм вилояти ҳокими вазифасини бажарувчи Ф.Эрманов Ҳазорасп туманида сайёр қабул ўтказди.\nПрезидентимизнинг 2016 йил 28 декабрдаги “Жисмоний ва юридик шахсларнинг мурожаатлари билан ишлаш тизимини тубдан такомиллаштиришга доир чора-тадбирлар тўғрисида”ги фармони аҳоли билан яқин мулоқотда бўлиш, унинг ҳуқуқ ва қонуний манфаатларини ҳимоя қилишда муҳим аҳамият касб этмоқда.\nҲазорасп туманида ўтказилган сайёр қабулда ҳудуд ҳамда унга ёндош туманлар аҳолисининг турли соҳаларга оид муаммолари, талаб ва таклифлари эшитилди. Йўлларни таъмирлаш, тадбиркорликни ривожлантириш, янги иш ўринлари яратиш, таълим ва тиббиёт сингари долзарб масалаларга алоҳида эътибор қаратилди.\nМурожаатларнинг аксарияти уй-жой қуриш учун ер ажратиш, моддий ёрдам, пенсия, болалар нафақаси, ишга жойлашиш, банк-молия, солиққа тортиш, табиий газ, электр энергияси, ичимлик суви таъминотидаги муаммолар, соғлиқни сақлаш, ободонлаштириш, коммунал хўжалик, йўлларни таъмирлашга оид бўлди.\nОвшар қишлоғида истиқомат қилувчи фермер Шоҳсанам Солиева сув танқислиги боис фермер хўжалигида юзага келган муаммо юзасидан мурожаат қилди. Фермернинг ташвишини тинглаган раҳбарлар шу ернинг ўзида тегишли ташкилотларга масаланинг ечими бўйича топшириқлар берди. Фермер ҳам бундан мамнун.\n– Хўжалигимиз вилоятнинг энг чекка ҳудудида жойлашган, – дейди Шоҳсанам Солиева. – Бу йил Амударёда сув кам бўлди. Оқибатда ғўза сувсизликдан азият чекмоқда. Кузда пахта ҳосили яхши бўлиши учун кўпроқ минерал ўғит бериш лозим. Вилоят раҳбари менинг муаммоим билан танишди ва ҳал қилди. Бундан албатта, хурсандман.


Таиланд мусулмонларида исломий таълим | Azon.uz - Ахборот-таҳлилий портал\nТаиланд мусулмонларида исломий таълим\n15:30 13.03.2019 979\nТаиландлик муслималар Сарабури шаҳридаги Darunsat Wittaya мактабига қатнашмоқда. Ушбу мактаб мамлакатнинг Паттани музофотида жойлашган бўлиб, ўқувчиларнинг сони 4000 дан зиёддир. Мактаб мусулмон ўқувчилар учун очилган энг йирик хусусий мактаблардан бири ҳисобланади.\nТаиландда мусулмонлар асосан ушбу мактаб жойлашган ҳудудда, жанубий Таиланднинг Наратхиват музофотида истиқомат қиладилар. Бу ерда аҳолининг 82% и Ислом динига эътиқод қилади. Улар Таиланд томонидан қўшиб олинган (аннексияланган) Паттани султонлиги таркибидаги Наратхиват, Яла, Паттани ва Сатун вилоятларида яшайдилар.\nМусулмонлар асосан малайлар, покистонликлар, панжобиҳиндлар, тамиллардан ташкил топган. Мамлакатнинг 38 музофотида 2000 га яқин масжид фаолият кўрсатади. Ўрта ва олий таълим берувчи кўплаб мадрасалар ҳам мавжуд. Улар Таълим вазирлиги томонидан рухсат олган ҳолда фаолият кўрсатадилар.\nТаиланд мусулмонлари бу ерда асосан ҳанафий ва шофеъий мазҳабларида ибодат қилишади. Ҳукумат томонидан диний эркинлик таъминланган, таиландлик мусулмонлар ибодат расм-русумларини адо этиш, ҳажга бориш, никоҳ ва бошқа кўплаб Ислом аҳкомларига оид масалаларда монеликсиз ҳаёт кечиришади.\nТаиланд аҳолисининг 7-8% ини мусулмонлар ташкил қилишади. Рақамларда бу 5 миллионга яқин киши демакдир. Уларнинг 44% и айнан Таиланд жанубида яшашади. Ислом дини ушбу мамлакатга XIII-XIV асрларда араб савдогарлари билан бирга кириб келган.\nТаиланд муслималар Мактаб\nТаиландда мадрасалар текширилмоқда\n15:30 27.02.2019 1102\nТаиланд: суд ҳижоб масаласида мактабдаги муслималар фойдасига ҳукм чиқарди\n12:25 07.11.2018 1407\n08:19 16.10.2017 2707


Италиялик ошпазлар дунёдаги энг узун пиццани тайёрлашди\n21:32 / 15.06.2015\nИталиялик ошпазлар дунёдаги энг узун пиццани тайёрлашди, деб хабар бермоқда The Local.it. Таом Ренде шаҳрида 16 соат давомида тайёрланди. Пиццанинг узунлиги 1,2 км ни ташкил этди.\nПиццани пишириш учун махсус печдан фойдаланилди. Пиццанинг бир қисми тайёр бўлганда уни столга чиқариб қўйишди ва кейинги пишмаган қисмини печга киритишиб, шу тариқа қисм-қисмлаб пиширишди. Рекорд натижани кузатиш учун 60 мингга яқин одам келди. Улардан баъзилари ошпазларга ёрдамлашишди.\nБу борадаги аввалги рекорд испаниялик ошпазларга тегишли эди: 2011 йилда улар 1,14 км лик пицца тайёрлашган. Италиялик ошпазлар нафақат рекорд ўрнатишди, балки Ренделик ногиронлар ва кексалар учун автобусга пул йиғишга муваффақ бўлишди.


Шоира Шарифа Салимова 1951 йилнинг 30 декабрь санасида Тошкент вилоятининг Паркент туманида таваллуд топди. Отаси ўқимишли, адабиётни чуқур ҳис қиладиган, онаси эса зақматкаш аёл, олтита фарзанднинг волидасидир.\nШарифа Салимованинг илк шеърлари 60-йилларда пайдо бўлди, дастлабки шеърий гулдасталари 70-йилларнинг охири — 80-йилларда «Ҳаёт завқи» ва «Менинг баҳорим» номи билан чоп этилди. Шоира ижодида «Ҳизр булоғи» (1996) алоҳида аҳамиятга эга бўлиб, у буюк ўзбек шоири Алишер Навоийнинг 550 йиллигига бағишланган. Унда феодал тузум даври аёлларининг фожиали қисмати нақл қилинган. «Тонгга қасам» (2002) публицистик мақолалар тўпламида давримизнинг энг долзарб масалалари гўзал шоирона тил билан қаламга олинади. Шарифа Салимовага «Ўзбекистон Республикасида хизмат кўрсатган маданият ходими» унвони берилган (1994). У ҳозирги кунда Республика Олий Мажлиси Қонунчилик палатасида масъул вазифада ишламоқда. У рус, қозоқ, қирғиз шоираларидан таржималар қилиш билан бир қаторда, исломшунос немис шоири Ҳадаятуллоҳ Ҳюбш шеърларини ҳам уаржима қилиб, «Оҳ, атиргул» номи билан нашрга тайёрлаган.


Идентификациялаш масаласи. Идентификациялаш синфлари. Структурали идентификациялаш. Режа\n26-Текст статьи-138-1-10-20191114, 233-Article Text-669-1-10-20201020, yogoch va plastmassa konstruksiyalari, Uzbekistan GTL, Mavzu222, 15.Mavzu Afrika\nИдентификациялаш масаласи. Идентификациялаш синфлари. Структурали идентификациялаш.\n1. Идентификация масаласининг қўйилиши;\n2. Идентификациялашдаги муаммолар;\n3. Идентификациялаш синфлари;\n4. Структурали идентификациялаш тушунчаси.\nИдентификация масаласи деб, объект оператори F0 ни топишга айтилади, яъни моделни шундай операторини (F) топиш керакки, бирор-бир маънода объект операторига F0 яқин бўлсин FF0.\nШуни айтиб ўтиш жоизки, бу операторлар орасидаги яқинлик нисбийдир, чунки F0 операторлар турли структурага эга бўлиши мумкин, турлича тилларда шакллантирилган ва турли сон кириш каналларига эга бўлиши мумкин. Шунинг учун операторларни бир-бирига яқинлигини баҳолаш мураккаб ёки имкони йук. Кўпгина ҳолларда объект оператори ҳақида ахборот етарли бўлмайди. Шунинг учун табиийки операторларни яқинлиги кириш таъсири Х бўйича баҳолаш мумкин, яъни объект чиқиши ва модель чиқиши бўйича. Ҳар бир вақт дақиқасидаги бу реакцияларни яқинлик даражасини, масалан, чиқиш векторларини фарқини квадратининг қиймати бўйича баҳолаш мумкин, яъни\nБу ерда модель чиқиш вектори\nУмуман объект билан модель оарсидаги яқинлик тафовут функцияси ёрдамида баҳоланади. Бу функция объектни ва моделни икки векторли аргументли скаляр функциясидан иборат.\nЭнди идентификация масаласини қуйидагича шакллантириш мумкин. Бу шундан иборатки, шундай операторини тузиш керакки, ташқи муҳит таъсири Х га объект реакциясига ўхшаш таъсир кўрсатсин. Модель оператори реакцияси кириш таъсирига Х реакция кўрсатишининг кўриниши қуйидагича\nДемак, модель оператори F шундай бўлиши керакки, бунда қуйидаги (2.7.3) ўринли бўлсин. Бу ерда эквивалентлик белгиси, яъни модель ва объект чиқишлари бир хилдаги кириш таъсирларига эквивалент бўлиши шарт\nУМ ~ У (2.7.3)\nТабиийки, идентификация жараёни, яъни модель операторини шундай аниқлаш керакки, объект билан модель орасидаги тафовут минимал бўлсин.\nИндентификациялаш жараёни ҳар доим бирор-бир функция ёки функционални минимумини топиш операциясига олиб келавермайди. Хақиқатдан ҳам агар объект статик хусусиятга эга бўлса, уни идентификациялаш процедураси чизиқли ёки умумий ҳолда ночизиқли тенгламалар тизимини ечиш масаласига келтирилади.\nДемак, объектларни идентификация масаласида минималлаштириш процедурасига келтирилиши принципиалдир ва муҳим хусусиятга эга. Бундай хусусият идентификациялаш масалаларига хос белгидир.


Лойиҳалар 20.07.2020 13:16\nҚўшиқчилардан лицензия талаб қилинмаслиги мумкин\nКонцерт-томоша фаолияти билан шуғулланувчи жисмоний шахсларнинг даромадларини солиққа тортиш мақсадида лицензиялаш тартиби жорий этилган.\nШу сабабли концерт-томоша фаолиятини амалга ошириш ҳуқуқини берувчи лицензия учун давлат божи йилига 3 миллион сўмдан 43 миллион сўмгача қилиб белгиланган. Давлат божининг юқорилиги кўпчиликнинг лицензияни қисқа муддатга расмийлаштиришига олиб келган. Жумладан, 2019 йилда лицензияси бўлган 3 минг 352 нафар санъаткорнинг 87,5 фоизи 3 ойгача, 6,5 фоизи 6 ойгача муддатга лицензия олган.\nБироқ, Солиқ кодексининг янги таҳририда ушбу имтиёз бекор қилинган ва улар 12 фоизлик даромад солиғи тўлайдиган бўлди. Шу тариқа лицензиялашнинг мазкур мақсади ўз аҳамиятини йўқотди.\nЛицензия шартномаларида санъаткорлар зиммасига лицензияловчи органнинг талабига кўра маданий-маърифий тадбирларда иштирок этиш белгиланган. Қолаверса, лицензия шартларида санъаткорларнинг саҳна маданиятига, миллий қадриятлар ва анъаналарга риоя қилиши зарурлиги кўрсатиб ўтилган.\nҚайд этиш керакки, Интернет тармоғининг оммалашиши, ундаги контентларнинг тез тарқалаётганлиги, саҳна маданияти, миллий қадриятлар ва анъаналарни бузганларнинг ножоиз xатти-ҳаракатларининг аҳоли орасида тезлик билан тарқалишига олиб келмоқда. Бундай ҳолатларга нисбатан фуқаролар томонидан ижтимоий тармоқларда муносабатлар билдирилиши – жамоатчилик назорати кучаймоқда.\nЮқоридаги ҳолатлар концерт-томоша фаолиятини лицензиялаш ҳозирги давр талабига мос келмай қолганини кўрсатмоқда.\nАдлия вазирлиги томонидан муҳокамага қўйилган лицензия ва рухсат бериш тартиб-таомилларини такомиллаштиришга қаратилган Президент фармони лойиҳасида бекор қилинадиган қатор лицензия ва рухсат берувчи ҳужжатлар орасида концерт-томоша фаолиятини лицензиялаш ҳам бор. Унда концерт-томоша фаолиятини лицензиялашнинг амалдаги тартиби бекор қилиниб, хабардор қилиш тартибига ўтказиш таклиф этилмоқда.\nСанъаткор ўз фаолиятини бошлашдан олдин ваколатли орган (“Ўзбекконцерт” давлат муассасаси)ни хабардор қилса кифоя. Хабарномани юбориш вақтида уни юбораётган шахс олдиндан белгиланган талабларга риоя этиш мажбуриятини зиммасига олади. Шуниси эътиборлики, бу жараёнда кўплаб ҳужжатларни олиб ваколатли органга бориш ва катта миқдордаги давлат божини тўлаш талаб этилмайди.\nХуллас, ушбу янги тартиб жорий этилса, давлат божи тўлашдан қочаётганлар ҳам ўз фаолияти билан қонуний шуғулланишига шароит яратилади.


“ЭРИМНИНГ СОҒЛИГИДАН ХАВОТИРДАМАН...”\nДобавлено: 19.12.2017, 17:40\n— Турмуш ўртоғим 38 ёшда. Кун сайин бошининг икки чаккасидан сочи оқариб кетаяпти. Бу ниманинг аломати бўлиши мумкин? Дори-дармон қабул қилгани йўқ, асабийлашишдан десам, иши билан боғлиқ муаммолар ҳамиша бўлган, рости, тушунмай қолдим. Эркаклардаги эрта соч оқариши ва унинг давоси ҳақида маълумот берсангиз?..\nА.Каримова, Навоий вилояти\nШерзод МАҲМУДОВ, шифокор-трихолог:\n— Эркаклардаги соч оқариши турли хил омилларга боғлиқ бўлиши мумкин. Иммун тизимининг сустлашиши, қолаверса сочдаги меланин пигменти миқдори ҳам соч оқаришида ўзига хос аҳамият касб этади. Асабийлик, қалқонсимон без фаолиятидаги ўзгаришлар кузатилганида сочга эрта оқ тушиши мумкин. Ташхис қўйишда невролог ва эндокринолог мутахасисслар кўриги ўтказилиши лозим. Меланин пигментини ишлаб чиқарувчи базал ҳужайра жигарда ҳосил бўлади.\nАнглаганингиздек, ушбу аъзо фаолиятини ҳам текшириш керак. Тиббий таҳлиллар ўтказилгач, шифокор кўрсатмаси билан руҳ (цинк), селен препаратлари, иммунитетни рағбатлантирувчи воситалар ҳамда витаминлар гуруҳи буюрилади. Муолажадан сўнг оқарган сочлар аввалги ҳолига қайтмайди, аммо соч оқаришини тўхтатишга эришиш мумкин. Айни вазиятда турмуш ўртоғингиз тиббий текширувлардан ўтиши ҳамда таҳлил хулосасига кўра даво чораларини бошлаши лозим.


09.03.2019 23:24 0 298\nГермания ҳукумат лайнерлари энди фақат бир неча юқори лавозимдаги мансабдор шахслар учунгина хизмат қилади. Кўпчилик ҳукумат аъзолари хизмат сафарларини оддий рейсли самолётларда амалга оширишларига тўғри келади, деб хабар қилмоқда «Корреспондент.net».\nҲукумат лайнерлари федерал президент, канцлер, вице-канцлер ҳамда ички ва ташқи ишлар вазирлари учун хизмат кўрсатади.\nТаъкидланишича, ҳукумат самолётларида юз берган қатор ҳалокат ва техник носозликлардан сўнг президент Франк-Валтер Штайнмайер ва канцлер Ангела Меркелни парвоз давомида заҳирадаги самолёт кузатиб боради.\nГермания самолёт мансабдор шахслар


Инсон камолотида оиланинг ўрни ғоят катта. Чунки биз ана шу мўъжаз макон, Ватанимиз ичра кичик Ватан - оилада туғилиб, вояга етамиз.\nХалқимиз тилидаги “Қариси бор уйнинг париси бор”, “Қари билганни пари билмас” каби ҳикматли иборалар ҳаётимизга бежиз кириб келмаган. Бу нақлларнинг ҳаётийлиги турмушда аллақачон ўз исботини топган.\nКЕКСАЛАР ҲАМИША ЭҲТИРОМДА\nНуронийлар ўгити – ҳаёт мактаби\nМамлакатимизда 2002 йил “Қарияларни қадрлаш йили” ва жорий йилни эса “Кексаларни эъзозлаш йили” деб номланиши нуронийларимиз ҳақида қайғуриш йилдан-йилга Давлат сиёсати даражасига кўтарилиб бораётганидан далолат беради.\nИнсон умри тани-сиҳат саломатлигида, эл-юртга наф келтириш бахти, меҳр ва эътибордан бахраманд бўлиш билан хавасли. Айниқса, кучдан кетиб, қариган чоғда эъзозда яшаган ёки саломатлик безовта қилганда фойдаланадиган шароит ва имконият бўлганига не етсин.\nХалқимиз орасида “Қариси бор уйнинг париси бор”, “Қари билганни пари билмас” каби ҳикматли иборалар мавжуд.\nҲаётий тажрибалар шуни кўрсатадики, ҳар бир инсон учун унинг ота-онасидан яқинроқ кишининг ўзи йўқ. Қолаверса, биз бугунги дориламон кунлар учун улар олдида ҳамиша қарздормиз. Бас шундай экан, биз меҳрибон ота-оналаримиз, муҳтарам кексаларимиз олдидаги ана шу қарзимизни янада теранроқ англаган ҳолда уларга ҳар томонлама эътибор ва ғамхўрлик кўрсатишимиз лозим. Аслида каттага ҳурмат кўрсатиш, кичикка иззатли бўлиш миллатимиз вакили саналган ҳар бир кишининг қон-қонига сингиб кетган\nИнсон ўзи туғилиб ўсган маконда оламни англашни бошлайди. Бу маконда унинг ота-боболари руҳи ҳукм суради. Вақт ўтган сари инсоннинг ўзи ҳам мозийнинг бир бўлагига айланар экан унинг онгў-шуури шу оламни манзил тутган аждодлар руҳи билан чўлғаниб боради.\nКексалар-ҳамиша ҳурмат ва эҳтиромда\nМамлакатимиз бўйлаб Хотира ва қадрлаш куни умумхалқ байрами сифатида “Жасорат, бурч, матонат” шиори остида кенг нишонланди. Бу йилги байрам Иккинчи жаҳон урушида қозонилган ғалабанинг 70 йиллиги ҳамда Кексаларни эъзозлаш йили муносабати билан юртимизда ёши улуғ инсонларга алоҳида эътибор ва ғамхўрлик кўрсатилаётганлги билан алоҳида аҳамиятлидир.\nКексалар - ибрат мактаби\nҲар қайси миллатнинг ўзига хос маънавиятини шакллантириш ва юскалтиришда ҳеч шубҳасиз, оиланинг ўрни ва таъсири беқиёсдир.


Австралияда яхтадан рекорд миқдордаги кокаин топилди\n07:47 / 06.02.2017\nАвстралия ҳуқуқни муҳофаза қилиш органлари хусусий яхталардан биридаги махсус амалиёт давомида рекорд ҳажмдаги – 1,4 тонна кокаин моддасини топишди. Бу ҳақда Австралия ҳукумати маълум қилди, деб хабар бермоқда Reuters агентлиги.\nМахсус амалиёт ўтган ҳафта тунги вақтда ўтказилган. Унинг доирасида олти киши, жумладан беш австралиялик қўлга олинди. Уларга гиёҳванд моддалар контрабандасини кўзлаб ўзаро жиноий тил бириктириш бўйича айблов қўйилди. Хабарга кўра, гумонланувчилар умрбод озодликдан маҳрум этилиши мумкин.\nАвстралия адлия ва муҳожирлик вазирликлари раҳбарлари Майкл Кинан ҳамда Питер Даттоннинг қўшма баёнотида айтилишича, бу Австралияда бир амалиёт давомида аниқланган рекорд даражадаги кокаин моддасидир.\n«Уларни идоралараро суриштирув ишлари доирасида 2,5 йил давомида кузатиб бордик. Бу ишларда Австралия федерал полицияси, мамлакат чегара хизмати ва Янги Зеландия божхона хизмати вакиллари иштирок этди», - деб таъкидлаб ўтишди вазирлар.


«Ўғлимнинг жонсиз танасини бўлса ҳам бир бағримга босиш умидидаман» — Ота 2 ҳафта аввал каналга чўкиб кетган ўғлини ҳамон қидирмоқда - Халқ сўзи\n«Ўғлимнинг жонсиз танасини бўлса ҳам бир бағримга босиш умидидаман» — Ота 2 ҳафта аввал каналга чўкиб кетган ўғлини ҳамон қидирмоқда\n22:19 04 Январь 2021 Жамият\nИжтимоий тармоқларда Ёзвон туманининг Бўтқачи қишлоғида яшаган навқирон ёшдаги Абдулазизни Катта Фарғона каналига чўкиб кетгани билан боғлиқ хабарлар кенг тарқалмоқда. «Халқ сўзи» мухбири қидирилаётган боланинг отаси билан суҳбатлашди.\n«Россияда ишлаб келаётган эдим. Ширин дийдор умиди алам ва изтиробга айланди. Ҳуқуқни муҳофаза қилувчи идораларга раҳмат. Ҳаво қаттиқ совуқ бўлишига қарамай, боламни туну кун излашяпти. Ўғлимнинг жонсиз танасини бўлса ҳам бир бағримга босиш умидида қайиқда ўзим ҳам қидирув ишларида қатнашяпман», деди унинг отаси Абдуҳошим ака.


УМУМИЙ ЙИҒИЛИШ КУН ТАРТИБИ\n“Бўзпахта тозалаш” акциядорлик жамияти\n“Бўз пахта тозалаш” акциядорлик жамияти акциядорларининг йиллик умумий йиғилиши 2020 йил 24 июнь куни ўтказилади. Умумий йиғилиш соат 1600да Андижон вилояти, Бўз тумани, Мустақиллик кўчаси, 14 - уйда жойлашган “Бўз пахта тозалаш”акциядорлик жамиятимаъмурий биносинингмажлислар залида ўтказилади.\nЙиғилиш қатнашчилари рўйхатга олиш соат 15 00 бошланади.\nЖамиятнинг расмий веб-сайти:www.Bo’zpaxtatozalash@ .uz\n2. Жамиятнинг 2020 йил якуни ва бизнес-режаси кўрсаткичларини бажарилиши бўйича жамият бошқарув раисининг хисоботини тасдиқлаш.\n3.Жамият 2019 йил якуни бўйича йиллик бухгалтерия баланси ва молиявий натижаларини тасдиқлаш.\n4.Жамиятниг 2019 йил якуни бўйича тафтиш комиссиясининг хулосасини тақдиқлаш.\n5. Жамият кузатув кенгашининг 2019 йил якуни бўйича хисоботини тасдиқлаш.\n6. Жамият ташқи аудиторининг 2019 йил молия-хўжалик якуни бўйича хулосасини тасдиқлаш.\n7. Корпоратив боқарув тизимини баҳолаш бўйича хисоботни тасдиқлаш.\n8. Жамиятнинг 2019 йил якуни бўйича олинган соф фойдасини тақсимлаш.\n9.Жамият ижроия органи раҳбари билан тузилган меҳнат шартномасининг муддатини узайтиришни кўриб чиқиш.\n10.Жамиятнинг 2019 йил якунлари бўйича аудиторлик текширувини ўтказиш учун аудиторлик ташкилотини ва унинг хизматига тўланадиган хақнинг энг кўп миқдорини белгилаш.\n11. Жамиятнинг 2020 йил учун мўлжалланган бизнес-режасини тасдиқлаш.\n12.Жамият Кузатув кенгаши аъзоларини сайлаш.\n13.Жамият Тафтиш комиссияси аъзоларини сайлаш.\n14. Жамият активларидан самарали фойдаланишни ташкил этиш, жумладан мулкларни оммавий савдоларда сотиш, махаллий хокимият ёки давлат бошқарув органлари балансига ўтказиш.\nЖамият акциядорларининг реестри шакллантириладиган сана – умумий йиғилишни ўтказиш тўғрисида хабардор қилиш учун акциядорлар реестри 2020 йил 3 июнь (умумий йиғилиш чақириш бўйича ўтказилган Кузатув кенгаши мажлиси санаси қўйилади)ҳолатига ва акциядорлар умумий йиғилишида қатнашиш ҳуқуқига эга жамият акциядорларининг реестри\n2020 йил 18 июнь(умумий йиғилишдан 3 иш куни олдин)ҳолатига шакллантирилади.\nАкциядорлар акциядорларнинг йиллик умумий йиғилиши тўғрисидаги маълумотлар билан “Бўз пахта тозалаш” акциядорлик жамияти маъмурий биносида танишишлари мумкин.\nАндижон вилояти, Бўз тумани, Мустақиллик кўчаси, 14-уй, электрон почта:info@bo’zpaxtatozalash,uz тел.:94.565-58-31


Наманганда шошилинч тез ёрдам замонавий кўмакка тайёр - NamanganToday.uz\nMay 26, 2021 - 20:24 Updated: May 26, 2021 - 20:25\nХалқимизнинг асрий орзуси ушалган кун – мамлакатимиз истиқлолга эришган қутлуғ сананинг ўттиз йиллиги тобора яқинлашмоқда. Республикамиз тарихида янги даврни бошлаб юборган унутилмас воқеа рўй берганидан буён диёримиз буюк келажак сари дадил одимламоқда. Айниқса, кейинги беш йиллик давомида эришилган оламшумул ўзгаришларни санаб адоғига ета олмайсиз. Янги Ўзбекистоннинг порлоқ истиқболига мустаҳкам пойдевор қўйилмоқда. Буни барча жабҳалардаги ривожланишлар яққол тасдиқлаб турибди. Айниқса, соғлиқни сақлаш тизимида кечаётган изчил ислоҳотларнинг беқиёс самараларини алоҳида эътироф этиш жоиздир.\nЧиндан-да мустақиллик йилларида тиббиётимиз ҳам жадал юксалиш йўлини босиб ўтди. Одамлар учун ғоят қулай ва мақбул бўлган бирламчи тизим такомиллашди. Жаҳон тажрибаси асосида хизмат кўрсатадиган ихтисослашган тиббиёт равнақ топди. Беморларнинг жонига оро кирадиган шошилинч тиббий ёрдам тармоғи шаклланди. Оналик ва болалик муҳофазаси, касалликлар профилактикаси ва жамоат саломатлигини таъминлашга хизмат қиладиган тузилмалар вужудга келди. Хусусий тиббиёт юқори суратларда ўсмоқда. Бу саъй-ҳаракатлар пировардида элимиз аҳлига малакали ва самарали, халқаро андозалар даражасида хизмат қиладиган тизим яратилди.\nКейинги йилларда муҳтарам Президентимиз раҳнамолигида соҳа фаолиятини тубдан такомиллаштиришга устувор аҳамият қаратилмоқда. Тиббий ислоҳотларнинг боришига танқидий баҳо берилиб, одамларни тўла-тўкис рози қиладиган даражада замонавий, тезкор, самарали ва натижадор механизмларни жорий этиш устида астойдил изланилмоқда. Қабул қилинган қатор-қатор Фармон ва Қарорларда белгилаб берилган муҳим вазифалар ижросини таъминлашнинг изчил чоралари кўрилмоқда. Бу эзгу мақсадлар ижобати самараси ўлароқ тиббий хизмат давр талабларига ҳамоҳанг равишда янги босқичга кўтариляпти, десак асло муболаға эмас.\nШошилинч тиббий хизмат тиббиётнинг муҳим тармоғи, ажралмас қисмидир. Туну кун тиним билмайдиган мазкур хизмат вакиллари ҳамиша инсон саломатлигини сақлашга, ҳаёт давомийлигини таъминлашга шай турадилар. Уларнинг фидойилиги, нажоткорлиги ва касбга садоқати туфайли ҳар онда, ҳар лаҳзада қанчадан-қанча юртдошларимизнинг омонлиги таъминланади, умрлари узайтирилади. Газетамизнинг бугунги сонида заҳматкаш тиббиётчилар иш олиб борадиган шошилинч тиббий хизматнинг мустақиллик йилларидаги тараққиётига назар ташлаймиз, эл саломатлигини сақлаш йўлидаги фидокорона саъй-ҳаракатлар, илмий изланишлар, истиқболдаги улуғвор режалар хусусида фикр юритамиз.\nДарҳақиқат истиқлол йилларида тиббииёт соҳасида юз берган муҳим таркибий ўзгаришлардан бири – бу шошилинч тиббий хизмат тизимининг вужудга келиши билан ҳам изоҳланади. Соғлиқни сақлаш тизимини ислоҳ қилиш давлат дастурининг амалга оширилиши натижасида мазкур тармоқ шакллантирилди. Вилоятимизда ҳам бу йўналишда муҳим қадамлар қўйилди. 1999 йилда собиқ вилоят кўп қиррали шифохонаси негизида Республика шошилинч тиббий ёрдам илмий марказининг Наманган вилоят филиали ташкил этилган эди.\nЎтган давр мобайнида филиал муттасил ривожлантирилиб борилди, малакали кадрлар билан мустаҳкамланди, аҳолига ғоят тезкор ва юқори даражада шошилинч тиббий хизмат кўрсатишга қодир соғлиқни сақлаш масканига айлантирилди. Чунончи, хориждан энг замонавий ва юқори технологик тиббиёт асбоб-ускуналари олинганлиги, уларни самарали ишлата оладиган маҳаллий кадрлар тайёрланганлиги боис даволаш ва диагностика ишлари даражаси юксалиб борди. Германия, Япония ва бошқа давлатларнинг етакчи “Karl Storz”, “Mercur”, “Drager”, “Dash omega”, “Beston Diskinson”, («Becton Diskinson»), “PHILIPS”, “SIEMENS”ва бошқа машҳур фирмаларида ишлаб чиқарилган кўп турдаги аппаратура ва тиббий жиҳозлар келтирилганлиги фикримиз далилидир.\nДастлабки йилларда вилоят миқёсида жорий этилган лапароскопик, эндоскопик жарроҳлик амалиётлари соҳа ишини янги босқичга олиб чиқиш сари қўйилган муҳим қадамлар эди. Кейинчалик бу йўналишдаги ишлар муттасил давом эттирилди. Эндиликда нафақат пойтахтимизда, ҳатто хорижда ҳам қўлланилаётган мураккаб амалиётлар Наманганда ҳам ўтказиляпти. Қон-томир жарроҳлиги ва микрохирургияси, абдоминал жарроҳлик, лапароскопик , травматология ва нейрожарроҳлик соҳасидаги ўнлаб турдаги ноёб амалиётлар ҳозирга келиб филиал шифокорларининг доимий вазифасига айланиб қолган.\nАлбатта, соҳа ишини янада равнақ топтириш учун изчил изланиш ва жаҳон тажрибасини ўрганиш ҳамда қўлланиш зарур. Бу борада ҳам астойдил фаолият олиб бориляпти. Россия, Украина, Туркия ва бошқа давлатларнинг етакчи тиббиёт марказлари ва олийгоҳлари билан ҳамкорлик йўлга қўйилганлиги боис Наманганда таниқли мутахассислар иштирокида илмий-амалий анжуманлар ташкил этилиб, маҳаллий шифокорларнинг маҳоратини оширишга урғу берилди. Кейинчалик, наманганлик тиббиётчиларнинг хорижда малакасини ошириш, чет эллардаги нуфузли анжуманларда вакилларимиз иштирокини таъминлаш борасида муайян ишлар қилинди.\nБугунга келиб чет элдаги ҳамкорлар билан биргаликда амалиёт йўналишлари янада кенгайган. Филиал мутахассисларидан 16 нафари Германия, Англия, Япония, Туркия, ХХР, Польша, Россия ва Озарбейжон давлатларининг энг нуфузли клиникаларида тез тиббий ёрдам хизматини ташкил этиш, жарроҳлик, нейрожарроҳлик, урология, травматология, қон-томир жарроҳлиги ва бошқа йўналишлар бўйича малака ошириб қайтганлар. Хорижда орттирилган малака, тўпланган тажриба Наманганда изчил жорий этилмоқда.\nЁш ва интилувчан шифокор Сайдулло Шарифбоевнинг астойдил саъй-ҳаракатлари, Англия, Япония ва Россияда малака ошириш чоғида ўрганганлари, Япония гранти асосида энг замонавий нейроэндоскопик асбоб-ускунасининг олиниши баробарида вилоятимизда ғоят мураккаб жарроҳлик амалиётларини татбиқ этиш имкониятини яратганлигини алоҳида таъкидлаш жоиз. Илмий-тадқиқот соҳасида ҳам эътиборга молик ишлар қилинмоқда. Ҳозирда филиал мутахассислари шошилинч тиббий хизмат соҳасининг долзарб муаммоларига бағишланган бир қатор илмий изланишлар олиб боришяпти.\nМустақиллик йилларида шошилинч тиббий хизматнинг узвий қисми бўлган тез тиббий ёрдам хизмати ҳам ривожланганлигини алоҳида қайд этиш лозим. Мазкур хизмат айни пайтда вилоятнинг бутун ҳудудини қамраб олган. Наманган шаҳрида 1 та станция, унинг 7 та шохобчаси, 11 та туманда станция ва уларнинг 118 та ҳудудий таянч пунктлари мавжуд. 200 дан ортиқ тиббий бригадалар кечаю кундуз хизматга шай бўлиб туришибди. Улар фаолияти самарадорлигини ошириш борасида зарур чоралар кўрилаётганлиги янада эътиборга моликдир.\nАввало, автотранспорт парки янгиланмоқда. Илгариги “УАЗ”, “РАФ”, “Дамас” санитар автомашиналари ўрнини энг замонавий “Toyota” “ Nissan”, “Hyundai” “Собол” каби русумдаги автомашиналар эгалламоқда. Улар беморларга йўл-йўлакай ҳам тезкор тиббий хизмат кўрсатишга ихтисослашган ЭКГ, дефибриллятор, кардиомонитор, сунъий нафас олдириш аппарати, кислород жамланмаси каби тиббиёт асбоб-ускуналар билан таъминланган. Тез тиббий ёрдам хизматни ташкил этиш ҳам такомиллаштирилмоқда. Чақирувларни қабул қилиш 103 қисқа рақами орқали амалга оширилаётганлиги, тез тиббий ёрдам биригадаларига бириктирилган автомашиналарга JPS навигаторлар ўрнатилганлиги, дори-дармон таъминоти кескин яхшиланганлиги боис чақирувларга етиб бориш тезкорлиги ортди, аҳолига кўрсатилаётган хизмат сифати яхшиланди.\nЙиллар ўтиб филиал бино ва иншоотлари ҳам эскира бошлаган эди. Муассаса 2018 йилда Инвестиция дастурига киритилди. Катта ҳажмда реконструкция ва қайта қуриш ишлари режалаштирилди. Пудратчи ташкилот томонидан олиб борилган қарийиб 48 миллард сўмлик бунёдкорлик ишлари ниҳоясида филиал қиёфаси тубдан ўзгарди. Янги лойиҳа асосида, давр руҳига ҳамоҳанг равишда иморатлар ташқи ва ички томонлари таъмирдан чиқарилди. Муҳандислик тармоқлари янгиланди. Қўшимча мажлислар зали қурилди. Даволанувчилар учун ҳам, тиббиёт ходимлари учун ҳам ҳар томонлама қулай ва шинам шароитлар яратилди.\nТиббиёт масканида ахборот-коммуникация технологияларини, янги инновацияларни татбиқ этиш, соҳа ишини рақамлаштиришга айниқса устувор вазифа сифатида қараляпти. Жумладан, филиал бўйича беморларнинг касаллик тарихларини ҳаракатлантиришда “Аргомед” дастуридан самарали фойдаланилмоқда. Бу ходимлар вақтини тежаш, ортиқча қоғозбозликларга барҳам беришда ғоят қўл келаётир.\nБу янгиланишлар пировардида даволаш ва диагностика ишлари тубдан такомиллашиб бормоқда. Айниқса, филиал ходимларининг касбий маҳорати билан бирга хизмат кўрсатиш маданияти ҳам ўсганлигини яққол кўриш мумкин. Дарддан халос бўлиб, оиласи бағрига қайтаётган беморларнинг эътирофлари бундан яққол дарак беради.\n- Мен саломатлигим ёмонлашганлиги сабабли даволанишга мажбур бўлдим. Кардиология бўлими шифокору ҳамширалари, кичик тиббиёт ходимларининг фидойилигига, ўз касбига садоқатига, беморларни меҳр билан парваришлаётганлига тасаннолар айтса арзийди. Қолаверса, бу ердагидек юксак маданиятни бошқа жойларда кўрмаган эдим. Айниқса, таъмирлашдан кейин бинолар жуда ҳам кўркамлашиб кетибди. Халқ учун ғамхўрлик қилаётган давлатимизга мингдан-минг раҳмат,-дейди Поп тумани Янгиобод қишлоғида яшовчи Ваҳобиддин Нурматов.\nБундай эътирофларни кўплаб беморлардан ҳам эшитдик. Зеро, самимий дил изҳорларидаги миннатдорчиликлар эл саломатлиги йўлида енг шимариб хизмат қилаётган саломатлик посбонларининг меҳнатларига берилган муносиб баҳо десак, янглишмаган бўламиз.\n- Халқимизга давлатимиз раҳбари томонидан қўйилаётган талаблар даражасида хизмат қилишга эришиш кўпминг кишилик жамоамиз аҳлининг эзгу мақсади,- дейди РШТЁИМ вилоят филиали директори Аброржон Алижонов. – Зиммамиздаги бурчни чуқур англаган ҳолда, ҳамжиҳатлик билан ишлаб, эл саломатлигини янада мустаҳкамлаш учун интиляпмиз. Биламиз, хали жуда ҳам кўп иш қилишимиз керак. Илмий салоҳиятни ўстириш, шошилинч тиббий хизмат даражасини янада юксалтириш, одамларнинг фаолиятимиздан розилигига сазовор бўлишимиз лозим. Бугунги саъй-ҳаракатларимиз ана шу улуғвор вазифалар ижросига йўналтирилган.\nБиз ушбу мақолада шошилинч тиббий хизматнинг айрим қирраларига эътиборингизни тортдик, холос. Аслида, филиал аҳлининг истиқлол йилларидаги ибратли ишлари, қўлга киритган ютуқлари бундан ҳам кўп. Деярли ҳар лаҳзада шифокору ҳамширалар, ёнларида елкама-елка туриб хизмат қилаётган инсонлар кеча-ю кундуз матонату жасорат кўрсатишади.Уларнинг фидокорона меҳнатлари таҳсинга лойиқ. Эл соғлиғини янада мустаҳкамлаш учун интилаётган саломатлик посбонларига ҳамиша омадлар ёр бўлсин!\n«Ташаккурларимни президентимизга етказиб қўйинглар...»...\nFeb 13, 2021 110\nFeb 14, 2021 145


Халқаро пресс-клуб иштирокчилари “Ўзбекистон - БМТ: муҳим (...)\nХалқаро пресс-клуб иштирокчилари “Ўзбекистон - БМТ: муҳим ташаббуслар ва ҳамкорлик натижалари” мавзусида фикр алмашди\nХалқаро пресс-клубнинг навбатдаги сессияси Ўзбекистоннинг БМТ Инсон ҳуқуқлари бўйича кенгашига сайланганига бағишланди, деб хабар бермоқда «Дунё» АА мухбири.\n«Ўзбекистон - БМТ: муҳим ташаббуслар ва ҳамкорлик натижалари» мавзусида бўлиб ўтган сессияда Ўзбекистон Республикаси Олий Мажлиси Сенати раисининг биринчи ўринбосари Содиқ Сафоев, Олий Мажлис Қонунчилик палатаси Спикери биринчи ўринбосари Акмал Саидов, мамлакатимиз ташқи ишлар вазири Абдулазиз Комилов, БМТнинг Ўзбекистондаги доимий вакили Ҳелена Фрейзер ва бошқалар иштирок этди.\nСессия учун танланган мавзу жиддий ва ўта муҳим эди. Унинг иштирокчилари инсон ҳуқуқлари соҳасига доир кўплаб масалалар ҳақида анжуман давомида батафсил сўзлаб берди.\nҚуйида уларнинг фикрларидан иқтибослар келтирилмоқда.\n— Ўзбекистон илк бор БМТ Инсон ҳуқуқлари бўйича кенгашига аъзо бўлди. Ўзбекистон сайлов жараёнида энг кўп овоз олди. Бунинг аҳамиятини ҳаммамиз ҳам ҳозирча тўлиқ англаганимиз йўқ. Бу Ватанимиз, давлатимиз тарихида бурилиш ясайдиган, сўнгги 4 йилда олиб борилаётган ислоҳотларга янги куч берадиган янги давр бўсағасида эканимизни намоён қилади.\nПрезидент Шавкат Мирзиёев раҳнамолигида мамлакатимиз ўта муҳим мақсадга эришди. Ўзбекистоннинг халқаро обрў-эътибори ошди. Халқаро обрў, халқаро имижни ўзгартириш ўз-ўзидан бўлмайди. Бу фундаментал тушунча ҳам дипломатия, ҳам ички сиёсатни ўзгартириш билан боғлиқ. Биз бугун шуни хулоса қилишимиз мумкин-ки, халқаро майдонда Ўзбекистоннинг ребрендинги, янги қиёфаси вужудга келди.\n— Дарҳақиқат, сўнгги йилларда Ўзбекистон эришган ютуқлар катта эътирофга лойиқ. Ўзбекистоннинг БМТ Инсон ҳуқуқлари бўйича кенгашига аъзо бўлиб сайлангани ўзбек халқи олдида, қолаверса, халқаро ҳамжамият олдида катта масъулият ҳамдир.\nБиз Ўзбекистон ҳукумати билан инсон ҳуқуқларини таъминлаш соҳасида қатор лойиҳаларни амалга ошириш соҳасида ҳамкорликда фаолият олиб боряпмиз. Хусусан, Ногиронлар конвенциясини ратификация қилиш бўйича ишлаяпмиз. Шунингдек, ҳибсга олинган шахслар ҳуқуқини ҳимоя қилиш Ўзбекистон учун муҳим вазифалардан биридир.\nМен Ўзбекистонда ишлаётганимдан фахрланаман ва БМТ барча йўналиш бўйича ҳамкорликка тайёр эканини маълум қиламан.\nАкмал Саидов, Олий Мажлис Қонунчилик палатаси Спикерининг биринчи ўринбосари БМТ Кенгашига сайланиш осон кечмагани, бу борада катта ишлар қилинганини таъкидлади.\n— Сўнгги тўрт йил давомида Ўзбекистонга БМТнинг тўртта юқори даражали вакили ташриф буюрди. Жумладан, 2017 йил май ойида БМТ Инсон ҳуқуқлари бўйича Олий комиссари Зайд Раад ал-Ҳусайн бошчилигидаги БМТ Инсон ҳуқуқлари бўйича олий комиссари бошқармаси делегацияси, 2017 йил сентябрь ойида БМТнинг Инсон ҳуқуқлари бўйича кенгашининг дин ва эътиқод эркинлиги масаласи бўйича махсус маърузачиси Аҳмад Шаҳид, 2018 йил Инсон ҳуқуқлари бўйича Осиё форумида қатнашиш учун БМТ Бош котибининг ўринбосари, БМТнинг Женева шаҳридаги бўлинмаси бош директори Майкл Мёллер, 2019 йил октябрь ойида БМТнинг Судьялар ва адвокатлар мустақиллиги бўйича махсус маърузачиси Диего Гарсия-Саян келди.\nУлар ўз ташрифлари доирасида мамлакатимизда инсон ҳуқуқларини таъминлаш борасида амалга оширилаётган ўзгаришлар билан яқиндан танишди, аввал берилган тавсиялар амалиётга қай даражада тадбиқ этилганини ўрганди. Ўйлайманки, ушбу расмий шахсларнинг хулосалари ИҲТга сайлов жараёнида ўз таъсирини кўрсатди.\nАбдулазиз Камилов, Ўзбекистон ташқи ишлар вазири:\n— Атиги уч йил олдин вазият мутлақо бошқа эди. Инсон ҳуқуқлари йўналишида олдимизда қатор долзарб масала ва вазифалар турган эди. Хусусан, турли халқаро ташкилотлар, халқаро марказлар, етакчи давлатлар вакилларида Ўзбекистон ҳеч қачон ислоҳ қилинмайдиган давлат ва жамият, деган муносабат бор эди.\nПрезидентимиз раҳнамолигида бошланган ислоҳотлар самарасида биз халқаро ташкилотлар билан бундан 20 йил олдинги вақт мобайнида эришиб бўлмаган юксак даражада ишлаш даражасига чиқдик.\nМаълумки, БМТ Инсон ҳуқуқлари бўйича кенгаши Ўзбекистонга нисбатан энг танқидий муносабатдаги халқаро ташкилот бўлган. Мамлакатимиздаги изчил ислоҳотлар самарасида биз ушбу кенгашга аъзо бўлишга эришдик.


Поликонденсатланиш ҳақида — У ким, бу нима — QOMUS.INFO\nQOMUS.INFO > П ҳарфи > ПОЛИКОНДЕНСАТЛАНИШ\nПОЛИКОНДЕНСАТЛАНИШ (юн. polys — кўп сонли ва конденсация) — би – ёки полифункционал мономер ва (ёки) олигомерлар таъсирида поли-мерлар синтез қилиш жараёни. Бунда полимер б-н бир қаторда сув, спирт, аммиак, водород галогенид, тегишли тузлар ва шунга ўхшаш қуйи молекулали моддалар ажралиб чиқади.\nПоликонденсатланиш реакцияси гомополиконденсатланиш ва гетерополиконденсатланишга бўлинади. Гомополиконденсатланиш да бир модданинг 2 хил функционал гуруҳи ўзаро реакцияга киришиб, полимер ҳосил қилади. Бундай реакцияга аминокислоталар, амино-спиртлар ва оксикислоталарнинг поликонденсатланиши мисол бўла олади (мас, аминокапрон кислотадан поли-капролактам ҳосил бўлиши). Гетеро-поликонденсатланиш реакция-сида функционал гурухлари бир хил бўлган бифункционал гурухли 2 модда қатнашади. Гексаметилендиамин ва адипин кислотадан полигексаметилен-адипинамид ҳосил бўлиши бундай реакцияга мисол бўла олади. Бифункционал бирикмаларнинг поликонденсатланиши натижасида фақат чизиқсимон полимерлар ҳосил бўлади. Бундай жа-раён чизиқсимон поликонденсатланиш дейилади. Реакцияга киришаётган мономерларнинг бирида 3 ва ундан ортиқ функционал гурухлар бўлиши поликонденсатланиш реак-циясини мураккаблаштиради ва тўрсимон ҳамда фазовий тузилишга эга бўлган макромолекулалар ҳосил қилади. Бужараён фазовий поликон-денсатланиш дейилади. Поликонденсатланиш жараё-нининг табиат ва техникадаги аҳамия-ти катта. Поликонденсатланиш ва унга ўхшаш реакциялар муҳим биополимерлар — оқсиллар, нуклеин кислоталар, целлюлоза ва ҳ. к. биосинтезининг асосини ташкил этади.\nПоликонденсатланиш реакциялари юқори молекулали бирикмалар (полиамидлар, полиэфирлар, поликарбонатлар, фенол-формальдегид, мочевина-формальдегид, меламин-формальдегид смолалар, кремний органик ва махсус хоссали полимерлар) олишда қўлланади.


Тожикистонлик машҳур хонанда Фарзонаи Хуршед Ўзбекистонда концерт берди - 01.07.2021, Sputnik Ўзбекистон\nТожикистонлик эстрада хонандаси Фарзонаи Хуршед Ўзбекистонда жонли концерт берди. 01.07.2021, Sputnik Ўзбекистон\nТОШКЕНТ, 1 июл — Sputnik. Тожикистон эстрада хонандаси Фарзонаи Хуршед Ўзбекистонда жонли концерт берди. Қўшиқчи бу ҳақда ўзининг Instagram саҳифасида маълум қилди. Sputnik Тожикистон хабарига асосан.Фарзонаи гастрол сафари давомида олинган видеони жойлаштирди. Хонанда ўз постида концерт ташкилотчиларига миннатдорчилик билдирди.Эслатиб ўтамиз, июнда Ўзбекистон президенти Шавкат Мирзиёев қўшни республикага ташриф буюрганда “Кўҳи Борбад” санъат саройида ўзбек ва тожик санъат усталари иштирокида катта концерт бўлиб ўтганди.\n16:09 01.07.2021 (янгиланди: 16:20 01.07.2021)\n© Instagram / farzonakhurshedПевица Фарзонаи Хуршед\nТожикистонлик эстрада хонандаси Фарзонаи Хуршед Ўзбекистонда жонли концерт берди.\nТОШКЕНТ, 1 июл — Sputnik. Тожикистон эстрада хонандаси Фарзонаи Хуршед Ўзбекистонда жонли концерт берди. Қўшиқчи бу ҳақда ўзининг Instagram саҳифасида маълум қилди. Sputnik Тожикистон хабарига асосан.\nЭслатиб ўтамиз, июнда Ўзбекистон президенти Шавкат Мирзиёев қўшни республикага ташриф буюрганда “Кўҳи Борбад” санъат саройида ўзбек ва тожик санъат усталари иштирокида катта концерт бўлиб ўтганди.


Тайванда мушук ва итларни уларнинг гўшти учун ўлдириш тақиқланди\n14:27 / 11.04.2017\nТайвань ҳукумати инсон томонидан гўштини таомларда истеъмол қилиш мақсадида мушук ва итларни ўлдирилишини тақиқлади. Бу ҳақда Тайвань Марказий ахборот агентлиги сешанба куни хабар берган.\nХабарга кўра, тегишли қонунга киритилган қўшимча сешанба куни маҳаллий қонунчилик органи – қонунчилик юани томонидан тасдиқланди. Ҳайвонларни ҳимоя қилиш ҳақидаги қонунга низом қўшилди, унга кўра мушук ва итлар гўштини истеъмол қилиш ҳамда сотиш, шунингдек ҳайвонларнинг гўшти ёки бошқа қисмлари бўлган озиқ-овқат маҳсулотларини истеъмол қилиш тақиқланди.\nШунингдек, қабул қилинган тартибга кўра, ҳайвонларга қасддан зарар етказган шахслар икки йилгача қамалиши ва 6,5 минг АҚШ доллари миқдорида жаримага тортилиши мумкин. Худди шундай жазо мушук, ит ёки маҳаллий қонунчилик ҳимояси остида бўлган бошқа ҳайвонларни ўлдирганларга нисбатан ҳам қўлланилади.\nБундан ташқари, мотоцикл ва транспорт воситалари эгаларига ҳайвонларни транспорт воситасига боғлаб қўйиб олиб юриш тақиқланди.\nВенесуэлада мушукка азоб берган футболчилар жазоланди\n13:14 / 17.03.2018


Ассалом, Владимир Владимирович, қадрдон! Путиннинг Тошкентга давлат ташрифи қандай ўтгани ҳақида - Фарғона.Ру ахборот агентлиги\n04:30 msk, 13 Июль 2020\nАссалом, Владимир Владимирович, қадрдон! Путиннинг Тошкентга давлат ташрифи қандай ўтгани ҳақида\n24.10.2018 13:18 msk\nВладимир Путин ва Шавкат Мирзиёев Ўзбекистонда биринчи АЭС ни юргизувчи рамзий кнопкани босишмоқда. Kremlin.ru сайти фотоси\nЎзбекистон ССРнинг эски мадҳияси “Ассалом рус халқи, буюк оғамиз!” деган сўзлар билан бошланарди. Афтидан Шавкат Мирзиёев бу иборани президентлик лавозимини эгаллаши билан эслагану, Россия билан энг яқин алоқаларни ўрнатишга киришганга ўхшайди. Ҳатто Мирзиёевнинг 2017 йилда БМТ Бош ассамблеясининг 72-сессиясида иштирок этиш учун АҚШга келиши ҳам Кремль аралашувисиз ўтмаган. Баъзи ОАВ маълумотларига кўра, Мирзиёев Америкага россиялик миллиардер Алишер Усмоновга қарашли “Бурхон” самолётида борган. Маълумки, Усмоновнинг Путин билан алоқаси яхши, у баъзи давлат лойиҳаларини молиялаштириб келади, мисол учун, олимпия чемпионларига қимматбаҳо автомобилларни совға қилади.\n18-19 октябрь кунлари ўтган ташрифга иккала мамлакат ҳам жиддий тайёргарлик кўрдилар. Вазирликлар миқёсида қатор учрашувлар ўтказилди, Ўзбекистон Бош вазири Абдулла Арипов Москвага бориб, ҳамкасби Дмитрий Медведев билан суҳбатлашиб қайтди.\nПутиннинг Тошкентга давлат ташрифи ҳам сермазмун ўтди. Икки президент учрашувнинг асосий воқеаси – Атом электр станцияси қурилишининг бошланишига бағишланган маросим бўлди. Ваниҳоят давлат раҳбарлари тугмачани босдилар, “Росатом” корпорацияси кенг кўламли лойиҳа амалга оширишга киришди, унинг доирасида республикада нафақат АЭС қурилади, балки янги соҳа барпо этилади.\nТўдакўл кўли ёнида қурилажак станция Ўзбекистонга нафақат арзон ва экологик жиҳатдан тоза электр энергиясини ишлаб чиқариш, балки шу бугунги кунда шу мақсадда ишлатилаётган табиий газни тежаш имкониятини беради. Бундан ташқари, минтақадаги қўшни мамлакатлардан беҳожат бўлиб қолади. Ҳар ҳолда, Тўдакўл Марказий Осиёдаги биринчи АЭС бўлиши кутилмоқда.\nСен менинг ёдимда қоласан доим\nМосквада ҳам олий даражадаги учрашувга яхшигина тайёргарлик кўрдилар. Путиннинг Тошкентга ташрифи арафасида Россия пойтахтининг марказида Ўзбекистоннинг биринчи президенти Ислом Каримовга ёдгорлик ҳайкали ўртатдилар. Монумент на санъатшуносларга ва на москваликларга ёқди. Кўпчилик Каримовни”русофоб” ҳамда “энг қонхўр диктаторлардан бири” деб ҳисоблайдилар, шунинг учун ҳам унинг хотирасини Россияда абадийлаштиришга қарши чиқдилар. Фаоллар ва муниципал депутатлар бу масалада референдум ўтказишни режалаштиргандилар, бироқ расмийлар бу таклифни рад этишди.\nЭкспертлар ва томошабинлар ёдгорлик ҳайкалининг бадиий қийматини жуда паст баҳоладилар. Улар таниқли британиялик ҳайкалтарош Пол Дэй ўзи учун хос бўлмаган заиф ва оригинал бўлмаган, собиқ СССРнинг кўплаб шаҳар қабристонларидаги тўқсонинчи йиллар ўғрибошларининг қабрларини безайдиган ёдгорликларга ўхшаш композицияни яратди деб ҳисобламоқдалар. Ҳуқуқ ҳимоячилар ҳайкалтарошдан бу асарни яратишга киришмасликни илтимос қилдилар, лекин мўмай даромад илинжи устун келди. Ёдгорлик учун пулни Ислом Каримов фонди тўлади, бу жамғармани собиқ президентнинг кенжа қизи, пуллари ошиб-тошиб ётган Лола Каримова-Тиллаева бошқариши кўпчиликка маълум.\nИслом Каримов ҳайкалининг очилиши. “Фарғона” фотоси\nПрезидент Мирзиёев ўзининг россиялик ҳамкасбига қарата сўзлаган нутқида ёдгорлик ҳайкали ҳақида эслаб ўтди ва Путинга миннатдорчилигини билдирди. Россия президенти ҳам ҳам ўз навбатида монумент очилишини шарҳлаб ўтиб, Ўзбекистон собиқ раҳбарининг аҳамиятини таъкидлаб ўтди.\nАйтгандек, Владимир Путин ташрифи давомида гулларни Каримов ҳайкалининг пойига эмас, балки мустақиллик ва инсонпарварлик монументига қўйди.\nИнсонпарварлик монументи пойига гул қўйиш. Kremlin.ru сайти фотоси\nПутиннинг Тошкентга сафарини олдиндан самарали бўлади дея қўрқмай айтса бўларди, негаки президентнинг расмий ташрифи доирасида икки мамлакат делегацияларининг бир неча учрашувлари давомида турли қўшма лойиҳаларнинг муҳокама қилиб олиниши режалаштирилганди.\nАсосий тадбир – Минтақалараро ҳамкорликнинг Биринчи форуми бўлиб қолди – унда умумий қиймати $27,1 млрдга тенг 785 та битим тузилди. Ўзбекистон Иқтисодиёт вазирлиги аниқлик киритишича, қиймати $1,76 млрдга тенг 600 та шартнома савдо-иқтисодий ҳамкорликка тааллуқли, қиймати $25,3 млрдга тенг 185 та ҳужжат - инвестициявий шерикликка.\nТаққослаш учун қайд этамиз, Шавкат Мирзиёевнинг 2018 йил май ойида амалга оширилган АҚШга давлат ташрифи якуни бўйича томонлар қиймати $4,8 млрдга тенг шартномалар туздилар.\nЎзбекистон ва Россия ўртасидаги баъзи лойиҳаларни алоҳида қайд этиб ўтиш жоиз. “Росатом” Тўдакўлда атом электр станциясини қураётган пайтда аҳолини электр энергияси билан таъминлаш кўпи янгиланишга муҳтож бўлган гидроэлектр станциялари ва иссиқлик электр станцияларининг ҳисобига амалга оширилади. Шу ерда олигарх Алексей Мордашовга қарашли “Севергрупп” компанияси таркибига кирувчи “Силовые машины” концерни ҳаракат қилиб қолди. “Силмаш” Сирдарё ИЭС энергия блокларини замонавийлаштириш ишларини амалга ошириб берадиган бўлди. Лойиҳанинг умумий қиймати $187,34 млн. Бундан ташқари, мазкур саноат гиганти Фарҳод ГЭСининг модернизацияси билан шуғулланадиган бўлди. Ушбу лойиҳанинг техник иқтисодий асосланиши 58,27 млн еврога баҳоланмоқда. Иккала лойиҳани молиялаштириш Россиянинг “Внешэкономбанк” кредитлари эвазига амалга оширилади.\nЭнергетика соҳасида яна битта – “РусГидро” ва “Ўзбекгидроэнерго” давлат компанияси ўртасида муҳим битим тузилди. Шартномага биноан Ўзбекистон ҳудудида қуввати 240 МВт бўлган Муллалак ГЭС ҳамда қуввати 200 МВт бўлган Юқорипскем ГЭС қурилишининг техник-иқтисодий асосланиши ишлаб чиқарилади. Ҳужжатлар 2019 йилнинг биринчи чорагида тайёр бўлиши кутилмоқда. Бир оғиз сўз билан гапирадиган бўлсак, Ўзбекистоннинг энергетика соҳасидаги келажаги кўп жиҳатдан Россияга қарам бўлиб қолади.\nЙирик саноатчилардан ташқари икки мамлакатнинг вилоятлардаги корхоналари ҳам фаоллик кўрсатдилар, улар форум доирасида умумий қиймати 2 млрд доллардан зиёд шартномаларни имзоладилар.\nИкки мамлакат президентлари ҳам Ўзбекистон ва Россия ўртасидаги иқтисодий шерикчилик ҳақида гапирдилар. Йил бошидан бери ўзаро товар айланмаси 30 фоизга ўсгани ва у йил якуни бўйича 6 млрд долларни ташкил этиши қайд этилди. Яқин йиллар ичида бу кўрсаткични 10 млрд долларга етказиш вазифаси қўйилган. Ўзбекистон Давлат статистика қўмитаси маълумотига кўра, 2018 йилнинг учта чораги давомида республика билан Россия ўртасидаги савдо ҳажми 4.17 млрд долларга тенг бўлган. Бу ерда Россия фақат Хитойдан ортда қолди ($4,43 млрд).\nПутин инвестиция соҳасида ҳам фаол ҳамкорлик давом этаётганини таъкидлаб ўтди. “Ўзбекистон иқтисодиётига Россиянинг тўпланган инвестициялари ҳажми 9 млрд долларга яқинлашди. Мен буни ишнинг бошланиши деб ҳисоблайман”, - деди президент. У Ўзбекистонда Россия капитали иштирокидаги мингдан зиёд корхонаар рўйхатга олинганини қўшиб қўйди. “ЛУКОЙЛ”, “Газпром”, “Вымпелком» (Beeline савдо белгиси), “КамАЗ”, “Россельмаш”, “Ростех” каби йирик ширкатлар ўзбекистонлик шериклар билан ишлаяпти.\nТил топишиб олдилар\nПутиннинг Ўзбекистонга ташрифи арафасида Тошкентда “Янги иқтисод учун янги кадрлар” дея аталувчи форум бўлиб ўтди, унда Россиянинг етакчи олий таълим муассасаларининг 80 та раҳбари иштирок этди. Тадбир давомида 100 дан зиёд ҳамкорлик тўғрисида битимлар имзоланди. Таълим соҳасида шериклик мавзуси Мирзиёев томонидан кўтарилди: “Россия олий таълим муассасаларида МДҲ мамлакатлари орасида чет эллик талабалар сони бўйича Ўзбекистон биринчи ўринлардан бирида эканлигини қайд этиб ўтмоқчиман”, деди у ҳамда Ўзбекистонда бу йил Москва Пўлат ва қоришмалар институтининг филиали очилганини, шунингдек, Москва Давлат Халқаро муносабатлар институти, МИФИ, Бутунроссия давлат кинематография институти, Москва энергетика институти, Россия Кимё-технология институтларининг филиаллари очилишини эслатиб ўтди.\nПутин таълимнинг бошқа жиҳатига тўхталиб ўтди. У Ўзбекистонда рус тилига кўрсатилаётган кўмак ва эътибор учун миннатдорчилик билдириб, ўзбекистонликларнинг 70 фоизи рус тилида эркин сўзлаша олишини ва Россия бу йўналишда Ўзбекистонга ёрдам кўрсатишга тайёрлигини айтиб ўтди.\nРоссия президентининг Тошкентда кутиб олиш бўйича расмий маросим. Kremlin.ru сайти фотоси\nҚўшимчасига Мирзиёев Россия билан боғлиқ яна иккита маданий-маърифий лойиҳани анонс қилиб ўтди. Биринчидан, 2020 йилда Ўзбекистон Буюк Ғалабанинг 75 йиллигини муносиб кутиб олмоқчи. Шу муносабат билан Тошкентда “Ғалаба” истироҳат боғи мажмуаси барпо этилади. Иккинчидан, Ўзбек тилида 100 жилдлик “Рус классикасининг дурдона асарлари” тўплами нашр этилади.\n“Анъанавий ўзаро ишонч руҳида”\nПутин ва Мирзиёев кенг доирадаги масалаларни муҳокама қилиб олдилар. Айни ҳолатда бу журналистларга хос қуруқ расмий гап эмас, президентлар чиндан ҳам кўплаб мавзуларни, шу жумладан, ҳарбий-саноат комплекси, Афғонистондаги вазият ва ҳатто коинот соҳасидаги қўшма лойиҳаларни муҳокама қилиб олдилар. Ташриф давомида 13 та ҳужжат имзоланди, уларнинг орасида иқтисодий ҳамкорлик режаси, “Суффа” обсерваторияси базасида илмий-тадқиқот ташкилотини тузиш бўйича “йўл харитаси”, тўқимачилик саноатида, нефть ва газ секторида, таълим, маданий-гуманитар ва бошқа соҳаларда ҳамкорлик тўғрисида битимлар бор.\nБиргина меҳнат мигрантлари муаммоси четда қолиб кетди, ҳолбуки норасмий маълумотларга кўра, Россиядаги ўзбекистонликларнинг сони уч ярим миллиондан ошиб кетган.\nОлий даражадаги мулоқот қанақа ўтганини Ўзбекистон президентининг сайтида қолдирилган хабарга қўйилган шўролар матбуотига хос сарлавҳа айтиб бериши мумкин: “Музокаралар анъанавий тарзда ўзаро ишонч, очиқлик ва конструктив руҳида ўтди”. Айтгандек, Ўзбекистон ССР мадҳиясининг иккинчи сатрида қуйидаги сўзлар битилган: “Барҳаёт доҳиймиз Ленин, жонажон!” Ленин фамилиясини Путинга алмаштирса бўлди, ўзбек-россия муносабатларини қисман характерлайдиган жумла ҳосил бўлади.